Pengajaran Di Sebalik Pendekatan Krisis Flu Sepanyol

Pada awal abad ke-20, dunia dilanda pandemik flu Sepanyol yang menyaksikan lebih dua juta populasi dunia menemui ajal. Dan kini, skrip sama seolah-olah berulang dengan kemunculan pandemik Covid-19 yang bermula di Wuhan pada Disember 2019 dan Januari 2020 kini melanda di seluruh dunia.

Di sebalik usaha keras pakar-pakar perubatan terutama di barisan hadapan dalam mendepani Covid-19, sebenarnya banyak pengajaran dari usaha merawat flu Sepanyol yang boleh diaplikasikan dalam situasi hari ini. Kadang-kadang kita perlu melihat semula sejarah untuk belajar dan mengambil nilai yang tersembunyi di sebalik pandemik itu.

Bagi yang menyingkap sejarah pandemik Covid-19, semua maklum tempat paling teruk untuk dijangkiti ialah berek dan kapal tentera. Kedua-dua tempat dilabel sedemikian kerana mempunyai sistem pengudaraan yang buruk dan meningkatkan risiko individu dijangkiti penyakit termasuk influenza.

Bila pandemik flu Sepanyol melanda pantai timur Amerika Syarikat pada tahun 1918, seperti dijangka golongan askar dan kelasi menjadi mangsa. Memikirkan kebanyakan mereka ini dijangkiti akibat tempat yang dihuni mempunyai sistem pengudaraan yang buruk, para doktor ketika itu merasakan mereka perlu diberi udara segar sebanyak mungkin.

Untuk mencapai kaedah itu, mereka diletakkan dalam khemah dan bila cuaca baik, pesakit-pesakit akan diletakkan di luar untuk beberapa ketika untuk menerima sinaran cahaya matahari. Bagi kebanyakan veteran Perang Dunia Pertama (WWI), rawatan sebegini bukan perkara baru kerana ia juga digunakan untuk merawat penyakit tuberkulosis (TB).

Mereka akan diletakkan di luar untuk menghirup udara segar atau diletakkan dalam wad di mana tingkap wad dibuka pada waktu malam bagi membolehkan udara segar masuk. Rejimen rawatan ini amat popular sehinggalah pengenalan antibiotik pada tahun 50-an.

Siapa sangka dengan rejim rawatan udara terbuka ini, ia berjaya mengurangkan kadar kematian pesakit di Boston dari 40% kepada 13%. Dan ini sesuatu yang harus dicuba oleh pakar-pakar perubatan termasuk Kementerian Kesihatan Malaysia (KKM).

Rejimen rawatan udara terbuka ini turut mendedahkan satu fakta menarik: udara segar merupakan pembvnvh kuman yang efektif. Dan ini dibuktikan menerusi satu kajian yang dibuat Kementerian Pertahanan pada tahun 1960-an.

Hasil kajian mereka mendapati Faktor Udara Terbuka dilihat jauh lebih merbahaya terhadap kuman berbanding udara dalam ruang dalaman dan amat efektif untuk rejim rawatan pada siang dan malam.

Faktor ini boleh diwujudkan secara tiruan dalam ruang tertutup dengan syarat sistem pengudaraan mempunyai kadar pengudaraan yang tinggi. Dan ini boleh dicapai di hospital yang mempunyai siling tinggi dan tingkap yang besar.

Resepi ini juga dianggap efektif dalam menangani kuman yang kebal dari serangan antibiotik dan mengembalikan unsur keberkesanan kesan udara segar terhadap pengurusan jangkitan penyakit atau rekaan hospital.

Menerusi rejim rawatan udara terbuka, ia membuka ruang kepada sinaran matahari membvnvh kuman-kuman merbahaya termasuk virus influenza. Semasa WWI, pakar-pakar bedah secara rutin menggunakan cahaya matahari sebagai cara merawat luka yang dijangkiti kuman.

Semua maklum cahaya matahari mengandungi khasiat Vitamin D tetapi tidak ramai tahu ia juga merupakan pembvnvh kuman yang efektif. Dengan meningkatkan bilangan Vitamin D yang diterima pesakit, ia mengurangkan risiko jangkitan pernafasan dan peluang dijangkiti influenza.

100 tahun lepas, pakar-pakar perubatan yang mendepani pandemik flu Sepanyol tidak mempunyai akses kepada topeng N95 hari ini. Tetapi mereka juga bijak menghasilkan pelopor kepada topeng yang digunakan pakar-pakar perubatan hari ini.

Untuk menghasilkan topeng muka yang efektif untuk barisan hadapan, lima lapis kain kasa diletakkan pada sebuah rangka dawai yang boleh menutup hidung dan mulut. Rangka tersebut dibentuk mengikut bentuk muka si pemakai dan menghalang penapis kasa dari menyentuh muka.

Topeng tersebut akan digantikan setiap dua jam dengan rangka topeng disembur dengan cecair pembvnvh kuman dan diletakkan lima lapis kain kasa yang baru.

Ini menunjukkan betapa pentingnya PPE kepada petugas-petugas yang berada di barisan hadapan dalam mendepani sesebuah wabak. Kegagalan sesebuah negara menyediakan PPE kepada petugas-petugas perubatan bakal mendedahkan mereka kepada bahaya termasuk bahaya jangkitan wabak pada petugas-petugas barisan hadapan.

Paling penting, realitinya ialah sistem kesihatan moden tidak mempunyai keupayaan menangani pandemik wabak dan bakal menerima tekanan hebat. Justeru bagi mengelak situasi yang melanda dunia hari ini, negara-negara dunia perlu mendirikan hospital-hospital sementara bagi mengurangkan tekanan kepada sistem kesihatan moden hari ini.

Ini kerana dengan membina atau menukar kemudahan yang luas kapasiti sebagai hospital sementara, ia membolehkan hospital-hospital ini dapat menampung keperluan pesakit-pesakit wabak. Dan ini menjadi kunci bagaimana negara-negara dunia pada awal abad ke-20 berjaya mengurangkan kadar kem4tian dan jangkitan penyakit ketika itu.

Resepi ini kemudiannya ditiru China bukan saja semasa Covid-19 tetapi juga semasa penularan penyakit SARS pada awal dekad 2000. Kini, semakin banyak negara mempertimbangkan pilihan hospital sementara bagi mengurangkan tekanan kepada sistem kesihatan sedia ada.

RUJUKAN:

Hobday, Richard. (2020). Coronavirus and the Sun: a Lesson from the 1918 Influenza Pandemic. Medium. https://medium.com/@ra.hobday/coronavirus-and-the-sun-a-lesson-from-the-1918-influenza-pandemic-509151dc8065


Lima Juta Lego Terjatuh Dalam Laut 25 Tahun Lalu

Semua ibu bapa tahu azab apabila terpijak lego. Pedihnya boleh menyebabkan gigi retak kerana cuba menahan sakit. Yang bujang memang takkan tahulah bab ini.

Kalian boleh tahu satu lagi kisah yang sangat menarik melibatkan lego. Demikian hari pada 13 Februari 1997, berlaku satu kejadian sangat ngeri di perairan United Kingdom sebelah barat daya.

Hari tersebut sebenarnya elok saja. Angin bersepoi-sepoi bahasa, dengan bibit-bibit sejuk membelai permukaan besi sebuah kapal barangan (cargo ship) milik Tokio Express.

Muatan kapal ini penuh dengan 62 buah peti pengangkutan, yang diisi barang permainan kanak-kanak. Sedang elok membelah laut, tiba-tiba laut berkocak.

Sebuah ombak begitu besar entah dari mana melambung kapal Tokio Express sampai terbalik. Tenggelam semua peti pengangkutan, tersemadi di dasar laut.

Saiz ombak ini dikatakan “saiz seabad sekali”. Dalam bahasa saintifik, ombak besar ini dipanggil “rogue wave” yang kedatangannya secara luar jangka.

Fenomena rogue wave sudah lama dilaporkan para kelasi silam. Saintis pada mulanya mentafsirkannya sebagai elemen lagenda maritim.

Kemajuan teknologi imbasan dari langit walau bagaimanapun mendedahkan fenomena ini merupakan realiti (Choi, 2008), bukannya lagenda semata-mata.

Apabila rogue wave ini menenggelamkan kapal Tokio Express, pakat berputih matalah pemain industri. Pihak pro-alam sekitar pun geleng kepala, kerana sebanyak lima juta Lego tenggelam bersama kapal… 66 peratus daripadanya ringan dan boleh berapungan (Weisberger, 2022).

Di darat, kaki ibu bapa manusia hancur kerana lego. Di laut, “kaki” ibu bapa ikan selamat pula. Dasar berat sebelah punya permainan.

25 Tahun Kemudian…

Tragedi yang menimpa kapal Tokio Express digelar “The Great Lego Spill”. Kapten kapal tersebut bercerita tentang detik-detik terakhir.

Mula-mula kapal dilambung 60 darjah ke satu arah. Tetapi kemudian kapal terlangkup 40 darjah ke arah berlawanan (Cacciottolo, 2014). Semua pakat melambung di dalam kapal. Mana tidak terpelanting semua kontena.

Dan kontena Lego memberi tempias terhadap bandar Cornwall. Dalam masa beberapa minggu, kawasan pesisiran pantai Cornwall berwarna-warni dengan kepingan-kepingan Lego.

Kebetulan pula, banyak kepingan ini mempunyai bentuk berunsur laut. Bersepah pantai dengan ribuan kepingan lego berbentuk sotong kurita, pedang lanun dan jaket keselamatan.

Tertimbus dalam timbunan ini bentuk naga dan penyapu. Sampai hari ini Lego datang “menjenguk” pantai, ditolak sana sini pergi mari.

Kes ini secara tidak langsung menjadi eksperimen saintifik tentang masalah plastik di lautan. Saintis mendapat bukti amali (practical evidence) yang plastik tidak terlerai meskipun berdekad-dekad dalam laut.

Tragedi Lego menunjukkan yang memang betul plastik makan masa ratusan tahun untuk lerai dalam laut.

Lerainya pula menghamburkan bahan kimia, sekali gus membuka jendela perbincangan tentang pencemaran pula. Cakap pasal pencemaran laut, memanglah kehidupan haiwan dibincang secara panas.

Saintis mengkaji bagaimana bahan kimia ini menjejaskan hormon haiwan dan mengganggu imbangan pembiakan ikan misalnya (Bernstein, 2009).

Kalau ikut anggaran kasar, belum tentu kepingan-kepingan Lego ini akan terlerai habis menjelang tahun 2500.

Dapatan daripada imbasan X-Ray meramal kita semua kena tunggu lagi 1,300 tahun (bukan setakat beberapa dekad semata-mata). Jadi tunggu sajalah. Cakap banyak pun tidak berguna. Memang dasar Lego – bagi sakit kaki sampai hormon ikan pun hancur.

RUJUKAN:

Bernstein, M. (2009). Plastics in oceans decompose, release hazardous chemicals, surprising new study says. American Chemical Society.

Cacciottolo, M. (2014, Julai 21). The Cornish beaches where Lego keeps washing up. BBC.

Choi, C. (2008, Ogos 4). Secret to Towering Rogue Waves Revealed. Live Science.

Weisberger, M. (2022, February 12). 5 million shipwrecked Legos still washing up 25 years after falling overboard. Live Science.


Pedang-Pedang Yang Digunakan Baginda Nabi Muhammad S.A.W

Sebagaimana yang dinukilkan dari keterangan ciri pedang Baginda di dalam As-Syamaail Imam Tirmidzi, bahawa hulu pedang Baginda terbuat dari perak,sedangkan mata pedangnya ditempa mengikut gaya pedang Al-Hanafiyyah,sempena nama sebuah kabilah ‘Arab yang terkenal dalam menghasilkan pedang yang bermutu tinggi. Kebanyakan pedang serta tinggalan lain milik baginda tersimpan di Muzium Topkapi selepas dipindahkan ke Turki pada zaman pemerintahan Uthmaniyah bagi mengelakkan kecurian serta pemusnahannya dalam  siri penentangan golongan Wahhabi di zaman Sultan Abdul Hamid II sebagaimana catatan rasmi Muzium Topkapi. Baginda mempunyai 11 bilah pedang,yang masing masing dinamakan seperti berikut; 1) Al Ma’thurIni merupakan pedang yang diwarisi Baginda dari ayahanda Baginda, Sayyiduna ‘Abdullah bin ‘Abdul Mutalib رضي الله عنه و سلام الله عليه

2) ذوالفقار Dzul Fiqar / Dzul FaqarDikatakan Dzulfiqar ini berasal dari warisan pedang Nabi Sulaiman bin Dawud على نبينا و عليهما السلام yang kemudiannya dihadiahkan kepada Balqis, ratu Saba’ bersama 6 bilah pedang yang lain sebelum akhirnya jatuh ke tangan Al-‘As bin Munabbih bin Hajjaj yang terbunuh di tangan Sayyiduna ‘Ali bin Abi Talib كرم الله وجهه و رضي الله عنه و سلام الله عليه di Pertempuran Badar, yang mana pedang itu akhirnya diserahkan kepada Rasulullah dan amat jarang terpisah dengan Baginda sehinggakan diriwayatkan oleh Sayyiduna Anas bin Malik رضي الله عنه bahawa Baginda membawa bersama Baginda akan Dzulfiqar pada hari Fath Makkah.Pun begitu, diriwayatkan juga bahawa Baginda sering memberikan Dzulfiqar kepada Sayyiduna ‘Ali untuk digunakan ketika bertempur,sehingga dikatakan oleh sebahagian penyair, antaranya dinisbahkan kepada Sayyiduna Hasan bin Thabit رضي الله عنه: لا فتى إلا علي و لا سيف إلا ذوالفقار “Tidak ada sebaik-baik pemuda kecuali ‘Ali, tidak pula sebaik-baik pedang melainkan Dzulfiqar.”Dzulfiqar kemudian diwariskan kepada Sayyiduna ‘Ali namun dikatakan hilang selepas peristiwa kesyahidan beliau dibunuh oleh ‘Abd Rahman bin Muljim/Muljam.

3) القضيب Al QadhibSalah satu pedang rampasan perang dalam ekspedisi pengusiran Yahudi banu Qaynuqa’

4) القلعي Al Qala’i / Al Qula’iSalah satu pedang rampasan perang dalam ekspedisi pengusiran Yahudi banu Qaynuqa’

5)البتار Al Battar Salah satu pedang rampasan perang dalam ekspedisi pengusiran Yahudi banu Qaynuqa’

6)الحتف Al HatfaSalah satu pedang rampasan perang dalam ekspedisi pengusiran Yahudi banu Qaynuqa’

7) الرسوب Ar Rasub Merupakan pedang rampasan dalam ekspedisi Sayyiduna ‘Ali ke perkampungan Banu Taiy untuk menghancurkan berhala Al-Fuls.Diwarisi oleh Imam Ja’far As-Sadiq berdasarkan inskripsi nama beliau pada pedang ini.

8)  المِخذَم Al-Mikhdzam Merupakan pedang rampasan dalam ekspedisi Sayyiduna ‘Ali ke perkampungan Banu Taiy untuk menghancurkan berhala Al-Fuls.Dikatakan ini juga merupakan salah satu pedang yang diwariskan Sayyiduna ‘Ali kepada anak cucunya sehingga sampai kepada Imam ‘Ali Zayn Al-‘Abidin As-Sajjad.

9) الصمصامة Ash ShomshomahPedang ini dikatakan pada asalnya milik ‘Amru  bin Ma’di Karb Az-Zubaydi yang sangat terkenal dalam bangsa ‘Arab sebagai sebuah pedang lagenda kerana kehebatannya,sebelum diserahkan kepada Rasulullah dan dsimpan sehingga kekuasaan khlifah Al-Wathiqu Billah,dari Dinasti Abbasiyyah

10) اللحيف Al Luhaif

11) العَضب Al-‘AdhbMerupakan hadiah dari Sayyiduna Sa’ad bin ‘Ubadah Al-Ansari رضي الله عنه ketika perperangan Uhud.Baginda kemudiannya menyerahkan pedang ini kepada Sayyiduna Abu Dujanah رضي الله عنه untuk digunakannya dalam pertempuran tersebut.Pedang ini kini tersimpan di Masjid Husain di Kaherah,Mesir.

Dan Baginda mempunyai 7 buah perisai/baju perisai yang masing masingnya dinamakan seperti berikut; 1)ذات الفضول  Dzatul Fudhul

2)ذات الوشح
Dzatul Wisyah

3)ذات الحواشي
Dzatul Hawasyi

4)فضة
Fidhdhoh

5)السغدية
As Sughdiyyah

6)البتراء
Al Batra’

7)الخرنق
Al Khirniq

Dan Baginda mempunyai topi besi yang dipakai atas qalansuwah Baginda yang diberi nama; المغفر  Al Mighfar.Wallahu A’lam

RUJUKAN: -Syamaail Muhammadiyyah wal Khasail Mustafawiyyah, oleh Imam Abu ‘Isa Muhammad bin ‘Isa bin Saurah Al-Tirmidzi -Mawahib Al-Laduniyyah ‘Ala As-Syamaail Muhammadiyyah, oleh Imam Ibrahim bin Mhammad Al-Bajuri -Wasail Wusul Ila Syamail Ar-Rasul oleh Al-Qadhi Yusuf An Nabhani -Subul Al-Huda wa Al-Rashad Fi Sirati Khayr Al ‘Ibad oleh Imam Muhammad bin Yusuf As-Salihi


Kisah Tragis Di Sebalik Lelaki Yang Tidak Tabik Pada Adolf Hitler

Sudah menjadi satu kewajiban untuk rakyat Jerman melaungkan “Sieg Heil” (Daulat Kejayaan!) sewaktu pemerintahan Adolf Hitler. Bermula pada 1930-an, ia bertujuankan untuk menzahirkan rasa taat kepada idealisme iaitu Nazisme.

Jila dilihat dalam tulisan-tulisan serta dokumentari, jelas terpampang satu perkara bahawa Adolf Hitler disanjungi rakyat. Namun, satu gambar yang diambil pada 13 Jun 1936 semasa pelancaran sebuah kapal baru telah melahirkan satu tanda tanya akan perkara ini. Dalam gambar itu, seorang lelaki tidak mengangkat tangan ketika perhimpunan di sekelilingnya bertabik hormat kepada Fuhrer Adolf Hitler.

Nama beliau dipercayai August Landmesser. Perkara ini tidak dapat disahihkan atas kekurangan bukti kerana faktor zaman juga perang besar yang berlaku. Tetapi, jika benar dia adalah August Landmesser, maka gambar ini menceritakan satu kisah yang sangat besar maknanya.

Percaya atau tidak, beliau merupakan ahli Nazi yang sangat taat. Beliau menyertai Parti Buruh Jerman Sosialis Nasional (Nazi) pada 1931 dengan harapan untuk mendapat kerja. Tetapi empat tahun kemudiannya, beliau dipecat kerana bertunang dengan wanita berbangsa Yahudi, bernama Irma Eckler.

Susulan enakmen Undang-Undang Nuremberg, mereka dihalang hak berkahwin, dan pada 29 Oktober 1935, anak pertama mereka dilahirkan dan diberikan nama Ingrid.

Maka 16 bulan selepas inilah berlakunya peristiwa nostalgia, setelah mengharungi pengalaman yang menafikan cinta beliau demi rasisme tepu.

Pada tahun 1937, August dan Irma, serta Ingrid, cuba melarikan diri ke Denmark tetapi ditahan di sempadan. Irma sekali lagi hamil, dan August kemudiannya berdepan dengan tuduhan Rassenchande atau Blutschande, iaitu dari segi istilah bermaksud telah mengotorkan darah Jerman dengan hubungan bersama masyarakat bukan Aryan. August didapati bersalah pada Julai 1937.

Dalam masa setahun, beliau bertekad dengan hujah mustahil untuk mengetahui bahawa Irma benar-benar Yahudi. Atas kekurangan bukti, August dibebaskan pada 27 Mei 1938 dengan amaran keras bahawa pengulangan jenayah ini akan membawa kepada hukuman penjara.

Dibuktikan lagi bahawa undang-undang tidak berperikemanusiaan tidak menghalang cinta mereka. Seperti yang dijanjikan, beliau ditahan pada 15 Julai 1938 dan dipenjarakan selama 2-1/2 tahun dalam kem buruh, Borgermoor. Inilah kali terakhir August akan bertemu kekasihnya, kerana Irma pula ditahan polis Geheime Staatspolizei (Gestapo) dan dipenjarakan di Fuhlsbuttel. Disinilah Irene dilahirkan – di dalam penjara kerana darahnya Yahudi.

Beberapa pucuk surat datang daripada Irma, sehinggalah Januari 1942. Sebulan kemudian, Irma dipercayai telah dibawa ke Pusat Euthanasia Oranienburg, dimana dia adalah salah satu daripada 14,000 orang yang dibunuh.

August dibebaskan pada 19 Januari 1941. Dia dimasukkan dalam angkatan ketenteraan tiga tahun seterusnya, dan akhirnya meninggalkan Ingrid dan Irene sebagai anak-anak yatim piatu selepas terkorban di Croatia pada 17 Oktober 1944.

Anak-anak mereka asalnya ditempatkan dalam rumah anak yatim, kemudian dipisahkan selepas Ingrid dibenarkan untuk tinggal bersama ibu Irma, sementara Irene dibawa ke rumah keluarga angkat pada 1941. Ingrid pun dibawa ke keluarga angkat pada 1953 selepas neneknya meninggal dunia.


Seven Deadly Sin – 7 Dosa Besar Dalam Agama Kristian

Semua agama mempunyai konsep perhitungan yang menjadi perkara utama selepas Hari Pengakhiran. Ketika itu masa sudahpun tamat. Tiada markah baru boleh diberi, melainkan dalam bentuk syafaat di sisi Islam. Ganjaran pahala akan berlawanan dengan bebanan dosa berdasarkan timbangan neraca Yang Maha Adil. Apabila bercakap tentang konsep keadilan, semua tahu bahawa dosa ada skalanya. Seorang pencuri roti tidak mungkin dihukum dalam neraka sama yang menempatkan pemimpin rasuah atau pengamal syirik.

Dalam sisi Islam, ada aras dosa kecil dan dosa besar. Antara dosa besar dalam agama Islam adalah seperti berikut:

Jadi golongan yang mengamalkan dosa-dosa besar ini perlu fikir panjang. Golongan yang tidak mengamalkannya (tetapi selamba buat dosa lain) pun kena fikir juga, sebab tiada istilah pertandingan dalam dosa. Dosa tetap dosa. Walaupun berat, timbangan tetap ada.

Kalau dalam agama Kristian, ada sedikit kelainan. Syafaat Kristian bersifat lebih menyeluruh. Pemergian Nabi Isa (as) telah merawat hubungan antara manusia dengan Tuhan. Namun Kristian tetap ada Tujuh Dosa Besar yang dirasmikan.

Nafsu-Lust (Luxuria)

Nafsu boleh menjadi kejatuhan di sisi Kristian. Sesiapa saja yang menuruti nafsu dianggap telah mengbadikan diri kepada Syaitan.

Dan ia tidak semestinya berkaitan syahwat seperti rogol dan zina. Apa-apa saja pasal nafsu seperti dahagakan wang akan dikira sekali. Golongan ini akan ditiup taufan kuat dalam neraka – simbolik dengan kelakuan mereka (taufan tidak terkawal).

Kerakusan–Gluttony (Gula)

Dosa ini lebih tertumpu pada makanan kalau ada unsur pembaziran. Ada lima petanda untuk seorang Kristian guna sebagai panduan, 1) makan terlalu mewah, 2) makan dengan sikap was-was sampai ditengok habis semuanya, 3) makan terlalu banyak, 4) makan terlalu cepat dan 5) makan terlalu tamak.

Dalam semua petanda, perkara kelima dianggap paling berat. Kerana ia ada kaitan dengan Luxuria dan Avaritia.

Ketamakan-Greed (Avaritia)

Dalam urusan harian, unsur tamak haloba mengundang dosa paling besar. Sikap ini dianggap sebagai masalah hati yang menyebabkan segala masalah di dunia. Sekecil-kecil kecurian hingga sebesar-besar rompakan.

Sekecil-kecil penipuan hingga sebesar-besar pemerdayaan. Apa-apa saja yang mencelakakan orang lain dianggap satu sikap tamak, dibuat hanya orang yang bertuhankan kebendaan.

Tidak Khusyuk (Sloth)

Dosa ini rumit untuk dirumuskan. Skopnya sangat luas dengan mental dan fizikal seorang manusia. Sesiapa yang tidak dapat berlaku khusyuk dalam urusan harian boleh mengundang dosa.

Sikap malas ambil tahu.

Kerana ia menggalakkan cara hidup serba lembap. Keadaan bosan dikira sebagai menolak tujuh berkat daripada Roh Kudus, sekali gus memperlahankan perjalanan seseorang ke arah Syurga.

Amarah-Wrath (Ira)

Marah adalah sikap manusia. Walau bagaimanapun, kemarahan tidak terkawal bagaikan orang gila dan pendendam akan menggalakkan kecederaan dan pembunuhan. Marah merupakan punca provokasi dan kehancuran.

Dan ia takkan sejuk walaupun orang kedua sudah lama meninggal dunia. Ada beberapa manifestasi dalam dosa Ira ini, contohnya kebencian terhadap manusia dan penyalahgunaan dadah (marah pada diri sendiri). Orang yang marah berdosa kerana telah menjadi hamba diri sendiri.

Dengki–Envy (Invidia)

Agaknya tidak perlu ulas panjang untuk faham kenapa dengki membawa musibah. Dengki adalah punca segala kejatuhan. Ia memutuskan pertalian silaturahim antara jiran. Malah suami isteri pun boleh bercerai angkara dengki.

Abang adik boleh berbunuh-bunuhan kerana dengki, contohnya hubungan Abel dan Cain.

Dalam al-Kitab, dengki mendapat satu rumusan yang sangat jelas: “dengki Sang Iblis menyebabkan azab kepada dunia.”

Kesombongan-Pride (Superbia)

Inilah dosa paling dilaknat dalam agama Kristian, kerana berpunca daripada enam dosa di atas. Sikap sombong memang terkutuk dalam semua agama.

Dan kesombongan kerana agama dianggap kesombongan paling teruk, bagaikan jerat Sang Iblis yang tidak puas bertipu daya. Tindakan yang dibuat berdasarkan perbuatan sombong takkan sesekali membawa sebarang manfaat kepada umat manusia… apatah lagi diri sendiri.


Haji : Matlamat Agung Orang Melayu

Orang Melayu pada zaman dahulu berusaha meraih pendapatan sebanyak mungkin dengan bermatlamatkan pergi Haji. Mereka berniaga, menangkap ikan, bertani, berternak, bertukang dan sebagainya bersungguh-sungguh bersama motivasi untuk naik Haji. Malah adanya sanggup bergolok bergadai semata-mata demi Haji.

Isabella Bird menulis di dalam The Golden Chersonese : Travel in Malaya in 1879, mengenai orang Melayu di Tanah Melayu pada akhir abad ke-19 seperti berikut:-

“Orang-orang Melayu tidak syak lagi mesti digolongkan dalam kalangan orang-orang yang bertamadun. Mereka tinggal dalam rumah-rumah….Mereka memakai pakaian yang baik, masyarakat yang berpenempatan tetap dan bercorak pertanian, sangat mahir dalam sebahagian seni-seni. Golongan atasan sehingga ke satu tahap berpendidikan.

Mereka memiliki sastera dan selama beberapa abad mereka memiliki sistem-sistem pentadbiran, kanun-kanun tanah dan undang-undang laut yang membuktikan mereka mencapai tahap pencerahan ilmu pengetahuan yang besar.

Agama, undang-undang, adat istiadat dan akhlak mereka diikat bersama-sama. Mengerjakan haji ke Mekah adalah matlamat agung dalam cita-cita orang Melayu.

Mereka menjaga puasa Ramadan, memakai tasbih-tasbih yang diperbuat dari manik-manik, memelihara waktu-waktu solat, menyumbang kepada “perkara kebajikan agama” di kampung-kampung mereka, mengkhatankan anak-anak mereka, menyembelih kerbau dalam ibadah korban, membina masjid-masjid di merata tempat, menganggap Mekah sebagai Kota Suci dan menjadikan Al Quran sebagai peraturan iman dan amalan…”

Selamat Menyambut Hari Raya Haji


Penemuan Gigi Purba Menceritakan Mengenai Kaum Hyksos – Bangsa Pemerintah Mesir Purba

Bagi peminat sejarah tamadun Mesir Kuno, mesti kita kenal satu-satunya kaum asing yang menjajah Mesir yang bernama Hyksos, memerintah Mesir selama berabad-abad kemudian tumbang oleh firaun Mesir dari Thebes.

Baru-baru ini para pengkaji Mesir Kuno menemui siapa sebenarnya kaum Hyksos iaitu kaum asing yang mengambil takhta firaun. Penemuan ini bakal mematahkan fakta dahulu bahawa kaum Hyksos adalah penjarah asing yang menggulingkan kerajaan Mesir Kuno.

Kaum Hyksos adalah kaum asing dari kawasan Levant (Palestin, Israel, Lubnan, Syria, dan Jordan), datang menggulingkan Firaun terakhir yang memerintah Kerajaan Tengah dan mewujudkan Fasa Pertengahan Kedua, di mana Hyksos memerintah tamadun Mesir Kuno.

Kaum Hyksos banyak memajukan Mesir Kuno dan mempunyai nama-nama pemerintah yang meneruskan pemerintahan namun masih tidak diketahui akan kempen penjajahan dan sebaran pengaruh Hyksos. Firaun Mesir dari Thebes kemudian menumbangkan Hyksos dan memulakan fasa baru iaitu Kerajaan Baru, seterusnya menjadi zaman kegemilangan Mesir Kuno.

Sumber utama yang mengisahkan asal-usul kaum Hyksos adalah dari sumber Helenistik, iaitu penulis sejarah bernama Matheo yang bertanggungjawab merekod asal-usul kaum tersebut.

Namun, tidak ada bukti arkeologi tentang penjajahan Hyksos yang mengesahkan tulisan Matheo. Tulisan hieroglif juga tidak ada merekodkan perkara yang sama. Ini menjadi kesangsian para pengkaji untuk menilai apakah benar kaum Hyksos adalah penjajah asing.

Ibu kota Hyksos adalah Avaris yang terletak di delta Sungai Nil. Masuk abad ke-19 Masihi, para arkeologis menemui kawasan pengebumian bernama Tell el-Dab’a. Mereka menemui makam Hyksos di kawasan pengebumian tersebut.

Menurut pengkaji bernama Chris Stantis dari Bournemouth University di UK, terdapat senjata gangsa turut bersama dengan mayat Hyksos dalam makam batu. Tambahan pula, terdapat makam kuda bersama kuburan Hyksos.

Kumpulan Chris Stantis kemudian menganalisis gigi 75 orang elit Hyksos yang dikebumikan di tiga kawasan dalam Tell el-Dab’a. Mereka menggunakan teknik analisis mengesan bahan kimia bernama isotop untuk menentukan usia sesebuah artifak.

Keputusannya, kaum Hyksos yang dikebumikan ini telah lama berada di Mesir sebelum invasi lagi. Stantis menyatakan kaum Hyksos adalah migran telah lama bermigrasi ke Mesir dan hidup bersama masyarakat Mesir Kuno.

Dari kajian ini, ia menentang fakta asal bahawa kaum Hyksos adalah p3njajah luar yang menggulingkan dinasti Firaun Mesir. Pengkaji memberi teori bahawa kaum Hyksos adalah migran yang lama menetap di delta Sungai Nil secara aman, kemudian mengambil kesempatan ketika konflik dalaman kerabat diraja Firaun berlaku, dengan menunjukkan kuasa bagi menggulingkan firaun.

Yang menarik perhatian kumpulan Stantis adalah bilangan makam yang terdiri dari warga wanita Hyksos lebih ramai dari warga lelaki. Stantis berpendapat bahawa kaum Hyksos ini berkemungkinan telah lama mengadakan hubungan baik dengan Mesir Kuno melalui perkahwinan politik dengan keluarga elit Mesir Kuno.

Jika benar kaum Hyksos adalah penjajah asing, mesti lebih ramai makam lelaki berbanding wanita, namun jumlah makam wanita lebih ramai menyanggah fakta tersebut. Ini menunjukkan kaum Hyksos mementingkan hubungan baik dengan kaum Mesir melalui perkahwinan.

Tentang asal-usul migrasi Hyksos, pengkaji berpendapat bahawa mereka adalah kaum Asiatik Barat yang mana nenek moyangnya bermigrasi ke Mesir ketika Mesir masuk fasa Kerajaan Tengah, menetap lama selama berabad-abad dan bangkit memerintah utara Mesir. Inilah penemuan terbaru berdasarkan kajian arkeologi terhadap makam Hyksos.

Pengkaji kini masih meneruskan kajian tentang kaum Hyksos, terutamanya berkaitan pengekalan tradisi asal mereka ketika memerintah Mesir di Fasa Pertengahan Kedua, selain membongkarkan siapa sebenarnya kaum Hyksos.

RUJUKAN:

Researchers Reveal True Story of Hyksos Dynasty in Ancient Egypt. https://www.ancient-origins.net/news-history-archaeology/hyksos-dynasty-0013991?


Penjajah Sepanyol Telah Datang Ke Alam Melayu Melalui Pelabuhan Mexico?

Salah satu petunjuk untuk menemui bukti aktiviti trans-lautan atau aktiviti rentas lautan pra-kolonial Mexico bukanlah berdasarkan aktiviti Aztec di kawasan pedalaman, tetapi ia berdasarkan kerajaan Purepecha dan Tzintuntzan yang terletak di persisiran pantai Mexico.

Orang Purepechans atau dikenali sebagai Tarascans, telah memberitahu penjajah Sepanyol bahawa nenek moyang mereka berasal dari kepulauan di sebelah lautan dan satu kawasan yang terletak di Selatan Colima. Kawasan yang terletak di Selatan Colima ini dari segi linguistik menurut sesetengah sejarawan, dipercayai terletak di sekitar kawasan Colombia moden dan persisiran pantai Inca. Teori ini disokong dengan bukti arkeologi dan artifak Inca yang dijumpai disepanjang persisiran pantai barat Mexico.

Namun begitu, terdapat satu persoalan. Dalam cerita mereka, mereka telah menyebut tentang perahu lading (dug-out conoes) yang telah digunakan oleh nenek moyang mereka untuk merentasi Lautan Pasifik. Tetapi mereka tidak mengatakan jika perahu tersebut dimiliki oleh nenek moyang mereka atau disediakan oleh bangsa-bangsa maritim seperti Malayo-Polinesia yang dipercayai telah menjalankan aktiviti di Benua Amerika lebih awal lagi.

Selain itu, selepas jatuhnya Empayar Aztec kepada penjajah Sepanyol pada tahun 1520-an, penjajah Sepanyol telah meluaskan tanah jajahan mereka ke kerajaan-kerajaan Mexico di sepanjang persisiran pantai Pasifik Mexico dan menubuhkan pelabuhan Columbia pertama di Manzanillo yang berada di dalam kawasan Puripechan-Tarascans. Walaupun keluarga diraja Puripechan-Tarascans ini telah membantu dan bekerjasama dengan Sepanyol, malangnya mereka telah dibunuh tanpa belas kasihan. Oleh sebab itu, penjajah Sepanyol tidak diganggu langsung oleh kaum pribumi Mexico lain dan ini telah menyenangkan kerja mereka untuk belayar ke Filipina, Celebes, dan Moluccas.

Bagi saya, tak mustahil untuk saya katakan bahawa kerajaan Manzanillo dan kerajaan-kerajaan purba pra-kolonial Mexico pernah dikunjungi pelayar Malayo-Polinesia dari lautan Pasifik. Hal ini sedemikian kerana, tradisi dan aktiviti maritim yang kompleks telah lama berakar umbi dan lebih awal dieksplorasi di kalangan masyarakat Malayo-Polinesia berbanding kuasa-kuasa Eropah. Contohnya, dipercayai salah satu migrasi terbesar ke Madagascar dipelopori bangsa Malayo-Polinesia. Tindakan Spanish berlayar merentasi Lautan Pasifik merupakan satu ulangan yang sudah lama dilakukan oleh bangsa Malayo-Polinesia sebelum ini.


Kenapa Anime Dari Studio Ghibli Berkualiti?

Disebabkan Netflix akan mengeluarkan 21 buah filem Studio Ghibli bermula 1 Februari 2020 yang lalu, jadi aku terpanggil untuk membuat artikel tentang Studio Ghibli ini.

Aku boleh katakan kesemua filem animasi dari syarikat tersebut masterpiece disebabkan kebanyakkan filem-filem yang ditayangkan mempunyai imaginasi yang kita pun tak pernah terfikir dan sememangnya timeless.

Kepada yang tak tahu Studio Ghibli ini apa, jom baca dulu pengenalan ringkas di bawah.

Mengenai Studio Ghibli

Pada 15 Jun 1985, Studio Ghibli telah ditubuhkan oleh Hayao Miyazaki, Isao Takahata serta seorang produser iaitu Toshio Suzuki. Syarikat filem animasi Jepun ini bertempat di Koganei, Tokyo.

Nama Ghibli ini asalnya Hayao Miyazaki ambil dari perkataan Itali – ghibli, based on nama Libyan-Arabic iaitu ‘Ribut Pasir’ atau ‘Angin Pasir’. Idea tersebut ingin merujuk kepada ‘Tiup angin baru melalui industri animasi’.

Produk syarikat animasi ini dikenali dengan produce filem pendek, filem animasi serta TV komersial di Jepun. Jadi no wonder lah Studio Ghibli ini tidak asing bagi orang Jepun mahupun di US serta Kanada (termasuk Malaysia sekali lah).

Studio Ghibli ini juga pernah memenangi beberapa award bagi filem-filem animasi seperti  Spirited Away – menang award Best Animated Feature @ Academy Award 2002. Pada tahun 2005, majalah TIME sampaikan label Hayao Miyazaki ni sebagai ‘the most influential people’.

Punyalah hebat idea serta imaginasi mereka yang diterapkan ke dalam setiap filem animasi yang diorang cipta.

Disebab itulah Ghibli ini telah menjadi salah satu ikonik bagi budaya pop Jepun. Sebab bagi sesiapa yang pernah tengok salah satu animasi diorang, mesti dah tau ‘signature’ atau style Hayao Miyazaki ni punya karakter fantasi.

Unsur Kemanusiaan

Kalau korang perasan kenapa setiap filem Ghibli ni masterpiece ialah sebab adanya unsur kemanusiaan yang diterapkan oleh Miyazaki secara tersirat. Setiap karakter yang dicipta oleh studio Ghibli ini, pasti akan selit yang betapa awesomenya budaya serta kehidupan Jepun di mata dunia ini.

Karakter protagonist atau hero dalam setiap filem animasi Ghibli ini selalunya seorang budak perempuan atau wanita yang kuat (nanti aku explain lagi kat bawah) dan beberapa filem yang Miyazaki ni buat mesti ada karakter antagonis yang acah-acah jahat tapi ending filem mesti ada moral jugak.

Kebiasaanya, tema kemanusiaan yang Miyazaki ni terapkan akan berhubungkait dengan alam semulajadi serta teknologi. Contohnya kepentingan seni dalam pertukangan atau kepayahan untuk mengekalkan etika dalam dunia yang penuh kejam.

Bersifat Feminism

Bukan yang LBTQ punya eh, ni more kepada yang positif punya. Ghibli ni suka mengangkat martabat perempuan dalam setiap filem masterpiece diorang. Macam ikut sunnah nabi pulak.

Selalunya dia akan buat karakter perempuan tu bold, seorang yang berani, berdikari, dan akan fight untuk apa yang diorang percaya dengan sepenuh hati. Senang cerita, kental and tough la.

Sebab tu korang rasa filem-filem dia amazing sebab tiada unsur sexualism . Tiada langsung. Kiranya dasar pandang ke timur dan sangat berbeza dengan animasi Disney yang menerapkan perempuan memerlukan putera untuk dapatkan happy ending.

Even sekarang Ghibli dah dibeli oleh Disney, aku harap unsur ini still ada dalam Studio Ghibli lagi lah. Kalau tak, tak kick lah.

Contoh filem Ghibli yang bersifat feminism: Kiki’s Delivery Service, Spirited Away, Princess Mononoke dan Nausica of The Valley of The Wind.

Bertema Anti-P3rang

Beberapa filem Ghibli ni juga ada mengangkat tema yang bersifat anti-p3rang. Disebabkan itulah semua golongan umur boleh menonton filem-filem animasi Ghibli ni sebab secara langsung dapat menanamkan sifat perikemanusiaan dalam diri kita semua.

Antara filem yang mempunyai tema anti-p3rang: Porco Rosso, The Wind Rises, Howl’s the Moving Castle, Laputa: Castle in The Sky and Princess Mononoke.

Bertemakan Environmentalism

Actually, ni adalah bahan utama bagi filem-filem Ghibli. Kalau takde, tak cukup perisa lah senang cerita.

Nilai environment yang diterapkan dalam filem-filem diorang ni membuatkan kita akan berfikir banyak kali kesan jika manusia cuba untuk menguasai alam semulajadi dengan kejar penguasaan politik.

Memang sure tak seimbang lah sekaligus akan hancurkan sekali ketamadunan manusia. Bila hilang, apa lagi yang akan disambung oleh generasi yang mendatang.

Antara filem Ghibli yang terapkan environmentalism: Ponyo, Pom Poko dan Arrietty.

Jadi, bagi korang yang dah pernah tengok filem-filem Studio Ghibli ni, mesti ada list the best filem yang tak jemu korang tengokkan? So boleh lah tengok kat Netflix dah filem-filem Ghibli ni. Tak susah dah nak cari berbanding dulu.

Bagi aku, animasi di Malaysia pun hebat juga dan hampir bertaraf Disney dan Pixar. Tapi aku akan tetap cakap animasi Studio Ghibli ini juga masterpiece sebab semua filem endless dan takkan pernah bosan.

Artikel dirikimkan oleh Farhana Azhar untuk The Patriots.


Hotel Jepun Ini Telah Beroperasi Selama 1,300 Tahun?

Hotel adalah tempat yang memberikan servis penginapan bagi para pelancong yang mencari tempat rehat sementara melakukan aktiviti perlancongan. Servis ini memudahkan pelancong untuk merehatkan diri semalaman setelah tiba di destinasi mereka inginkan atau selepas selesai melancong. Perkhidmatan ini sebenarnya telah dipraktikkan begitu lama dan asalnya adalah penubuhan tempat rehat bagi para pengembara singgah berehat.

Hotel berkonsepkan sauna telah lama dipraktikkan dalam pengurusan tempat penginapan sejak fasa kuno lagi. Tamadun Yunani Kuno adalah tamadun pertama yang memperkenalkan perkhidmatan ini, di mana tempat mandi air panas dipasangkan dalam tempat rehat khas bagi pengembara yang telah mengembara jauh. Manakala tamadun Rom pula siap membina rumah agam khas untuk para pengembara, khususnya bagi mereka yang datang atas urusan kerajaan.

Apabila Eropah masuk dalam fasa pertengahan, hanya pihak gereja saja yang menyediakan servis penginapan namun sediakan kemudahan asas saja, tidak seperti kemudahan mewah yang tamadun Rom dan Yunani Kuno sediakan. Rumah penginapan dan hospital biasanya menjadi lokasi penginapan untuk para pengembara.

Tidak banyak hotel sauna kuno bertahan selama berpuluh-puluh tahun, malah beratus-ratus tahun sekalipun seiring dengan peredaran zaman. Sebenarnya, terdapat sebuah hotel sauna kuno yang masih lagi bertahan selama 1,300 tahun sehingga tersenarai sebagai hotel sauna paling tua di dunia dalam rekod Guiness World Records! Apakah nama hotel yang memegang rekod perkhidmatan tertua di dunia ini? Hotel tersebut ialah Nishiyama Onsen Keiunkan yang terletak di wilayah Yamanasi, Pulau Honshu di Jepun. Bagaimana hotel sauna ini boleh bertahan sehingga seribu lebih tahun?

Orang Jepun memanggil hotel sauna dengan nama ‘onsen’. Nishiyama Onsen Keiunkan telah dibina pada tahun 705 Masihi dan onsen ini dibina di lembah pergunungan yang terasing. Uniknya lokasi onsen ini ialah ia berdekatan dengan gunung yang popular di Jepun, iaitu Gunung Fuji. Tahun onsen ini dibina berada dalam Era Keiun yang bermula dari tahun 704 hingga 708, maka nama ‘Keiunkan’ ditambah dalam nama onsen tersebut.

Sebut sahaja Jepun, kita membayangkan aspek kemodenan bandar-bandarnya. Sebut sahaja Jepun, kita membayangkan anime yang mengusik jiwa sesiapa daripada siri Gundam hinggalah Naruto dan Bleach. Tetapi kita langsung tidak berminat dengan sejarah di sebalik negara yang dikenali dengan gelaran negara Matahari Terbit itu. Banyak benda menanti kalian dengan hanya satu pembelian buku KITAB TAMADUN JEPUN. Boleh dibeli di https://shopee.com.my/The-Patriots-Kitab-Tamadun-Jepun-i.238336777.17556954102

Onsen tertua di dunia ini adalah milik putera maharaja Keiun bernama Fujiwara Mahito. Onsen ini hanya satu-satunya tempat penginapan sauna yang dibina di kawasan terpencil. Kini, onsen ini diurus oleh keluarga keturunan Fujiwara Mahito selama 52 generasi. Apa yang membuatkan onsen ini bertahan lama ialah selain diuruskan oleh generasi putera maharaja, onsen ini juga sering melakukan pengubahsuaian. Salah satunya ialah menambahkan kolam air panas sebanyak 6 buah kolam, di mana 4 buah kolam menjadi kolan berasingan.

Tambahan lagi, terdapat penambahan elemen kemodenan iaitu menambah sebuah bar karaoke yang boleh mengisi hiburan pengunjung. Kali terakhir onsen tertua ini diubahsuai ialah pada tahun 1997. Walau bagaimanapun, elemen tradisional dalam onsen ini masih dikekalkan.

Keterasingan onsen ini dari kesibukan kota juga menyumbang kepada lamanya tempat penginapan ini berdiri sehingga 1,300 tahun. Keterasingan ini mampu memberikan ketenangan kepada para pengunjung untuk menikmati alam sekitar. Bagi memastikan pengunjung fokus seratus peratus untuk berehat, modem Wi-Fi tidak dipasang bagi mengelakkan pengunjung sibuk melayan telefon pintar.

Pengunjung yang ramai menginap Nishiyama Onsen Keiunkan ialah golongan tentera, termasuklah para samurai, komander tentera, dan shogun. Golongan ini rajin mengunjungi onsen ini kerana air panasnya mampu melegakan kesakitan otot selepas berlatih atau melaksanakan tugasan, serta memutihkan kulit. Menurut pengurusan onsen itu, kandungan air panas mempunyai paras alkali yang rendah, justeru air tersebut mampu menjadi pengubat kepada kesakitan otot.

Kini, pemilik onsen cuba sedaya upaya untuk kekalkan penginapan hotel sauna tertua di dunia ini dengan melakukan pengubahsuaian secara kerap. Pada tahun lepas, pihak pengurusan telah menggali telaga sedalam 888 meter untuk membekalkan air panas yang dipam selang seminit. Pembinaan telaga ini penting untuk menjadikan onsen tertua ini berfungsi sebaiknya demi keselesaan pengunjung.

Akhir kata, jangan lupa beli buku-buku menarik yang kami sajikan untuk anda semua. Boleh beli di https://shopee.com.my/thepatriotsasia.

RUJUKAN:

Wu, Mingren. 23 August 2016. The Hot Spring Hotel of Honshu is Still Open After 1,300 Years of Operation. Science Alert.

Lang, Fabienne. 25 March 2021. World’s Oldest Hotel Has Been Run by the Same Family for Over 1,300 Years. Interesting Engineering.


Ketaksuban Membeli-Belah – Sebuah Penyakit Jiwa

Hari
Bujang mempunyai eksklusiviti luar biasa terutamanya dalam kalangan rakyat
Malaysia. Yang mana Maulidur Rasul boleh diselar kerana kecaman bid’ah dan Hari
Kekasih pula dinistakan atas kecenderungan zina, Hari Bujang merangkul hati
pengguna dengan diskaun serta promosi. Sambutan ini memberikan anjakan
perniagaan kepada pedagang-pedagang atas talian China, negara dimana hari ini
diasaskan. Namun kewujudannya mengingatkan semua bahawa perbelanjaan perlu
disaring dan diteliti sebaik-baiknya.

Tiada
masalah pun jika ingin berbelanja, asalkan dahulukan keperluan atas kehendak.
Sebuah ekonomi mewajibkan rakyatnya berbelanja. Namun perbelanjaan kehendak jika terlalu banyak boleh
mendatangkan musibah. Begitulah nasib yang menimpa Wang dari Luzhou. Beliau
merupakan seorang anak muda yang mempunyai seorang anak bersama surihati
bernama Zhan. Malang tidak berbau, surihatinya telah dicuri hati pada 11
November 2019.

Menghampiri
Hari Bujang, polis China menerima panggilan kecemasan. Wang ingin membvnvh
diri. Apa yang mendorong Wang ke bumbung bangunan 33 tingkat sebenarnya menarik
untuk dikaji. Kerana Zhan baru sahaja berbelanja sebanyak RM177,559 dalam
bentuk hutang membeli segala kemewahan duniawi seperti beg tangan dan minyak
wangi sebagai contohnya. Oleh kerana tiada jalan lain, Wang hampir kehilangan
nyawanya sebelum dipujuk polis bersertakan dengan janji daripada Zhan.

Janji
tersebut wajar dianggap sebagai manifesto kerajaan semata-mata. Harapan untuk
Wang tidaklah tinggi, kerana Zhan pernah membuat janji yang sama tahun
sebelumnya selepas berbelanja RM118,374 sempena Hari Bujang.

Jika ada
isteri di Malaysia ingin menandingi Zhan, pertama sekali wang yang kalian
perlukan bukanlah nama suami. Kedua, pastikan perbelanjaan kalian dibuat pada
The Patriots sahaja.

Situasi
kedua pula dilaporkan dalam kajian Universiti Delhi yang diterbitkan pada April
2010. Seorang pensyarah berusia 36 tahun telah menghidapi sejenis penyakit
ketagihan membeli-belah barangan yang tidak diperlukan pun. Ketagihan ini
mendorongnya untuk berbelanja tanpa had sampai berhutang dengan kawan-kawan
serta kad kredit. Mengelak pusat-pusat beli belah juga tidak membuahkan hasil
apabila promosi-promosi barangan mencerobohi penglihatannya melalui paparan
televisyen pula. Situasinya – beliau dibuai sejenis keghairahan yang hanya
boleh dipuaskan melalui berbelanja.

Wanita-wanita
ini sebenarnya menghidapi sebuah penyakit compulsive
buying disorder atau bahasa mudahnya oniomania. Berasal daripada bahasa
Yunani, oniomania datang daripada definisi “gila” dan “(dengan) jualan” yang
menerangkan secara klinikal tentang ketaksuban seseorang untuk membeli-belah
sampai ada kesan sampingan. Kemurungan pula akan menyebabkan gangguan pemakanan
dan penyalahgunaan dadah.

Punca Kejadian Oniomania

Setiap
perkara yang berkaitan dengan psikologi mengambil masa panjang untuk berlaku.
Kemurungan misalnya mempunyai perbezaan dengan stres. Disebabkan itu juga ramai
dalam kalangan doktor dan bekas-bekas pesakit kemurungan sangat mencela
golongan bodoh sombong yang menyekutukan kedua-dua perkara ini. Dan oniomania
pula timbul daripada beberapa sebab yang kadangkala mengganggu psikologi pada
masa yang sama.

Dalam
sebuah otak yang sihat, bahagian hadapan (frontal
cortex) mempunyai fungsi berkenaan dengan ganjaran. Namun fungsi ini
didapati rosak bagi pesakit-pesakit oniomania pula. Puncanya pula berbeza. Terdapat
segelintir manusia yang cenderung untuk mempunyai pemikiran kesempurnaan (perfectionism).

Jika
disebatikan bersama pengalaman-pengalaman berkaitan insecurity, ketidakjujuran dan compulsiveness,
oniomania boleh berlaku sebagai langkah untuk bagaikan kawal keadaan.

Namun
unsur biologi kadangkala tiada kaitan pun. Kadangkala manusia terlalu ghairah
untuk membeli oleh kerana tidak tahu membezakan keperluan dan kehendak,
terutamanya apabila memegang kad kredit. Namun akses kepada Internet juga
dianggap sebagai punca oniomania. Sebelum ini ramai menciptakan status sosial
berdasarkan cara hidup mewah. Namun zaman sekarang, ramai berlumba-lumba untuk
mengukuhkan lagi status ini melalui paparan meluas seperti Facebook dan
Instagram.

Unsur
ini diberikan nama materialisme untuk mengejar imej masyarakat yang sebenarnya
tidak bertepatan pun.

Impak Oniomania

Bebanan
kewangan boleh mendorong sesiapa pun untuk membvnvh diri, terutamanya dalam
situasi Wang yang sudah melangsaikan semua hutang dibuat isterinya. Oniomania
boleh merosakkan kualiti perkahwinan sehingga cerai-berai yang menghancurkan
kestabilan masa depan anak-anak pun. Tekanan kewangan turut boleh memberikan
impak kepada kualiti pekerjaan. Sejarah kewangan yang jelas dalam penyata bank
turut boleh menyukarkan pinjaman lebih-lebih lagi jika sudah diisytiharkan
muflis.

Penggunaan
Facebook dan Instagram secara berlebihan sebenarnya bagaikan mengantuk disorong
bantal kepada para pencuri. Dengan sifat riak sebegini, seluruh dunia sudah
tahu barangan-barangan berharga di rumah.

RUJUKAN

Klein,
H. M. (2013). Oniomania: A Look into the Minds of Compulsive Shoppers. Building
Blocks. Retrieved from http://www.ohelfamily.org/?q=content/oniomania-look-minds-compulsive-shoppers

Marcinko,
D. Karlovic, D. (2005). Oniomania—successful treatment with fluvoxamine and
cognitive-behavioral psychotherapy. Retrieved from https://www.ncbi.nlm.nih.gov/pubmed/16395851

Smith,
B. (2018). Oniomania: the behavioural disorder that goes beyond being a
shopaholic. Retrieved from https://metro.co.uk/2018/05/23/oniomania-the-behavioural-disorder-that-goes-beyond-being-a-shopaholic-7557837/

Young,
S. (2018). Shopping Addiction Should Be Recognised As Mental Illness, Say
Experts. Retrieved from https://www.independent.co.uk/life-style/shopping-addiction-recognised-mental-illness-psychologist-a8481046.html


Night Witches: Para Ahli Sihir Wanita Yang Memberi Mimpi Ngeri Kepada Nazi

Bagi tentera Nazi Jerman, jika diberi pilihan tempat perkhidmatan, mereka lebih rela berada di Teater Barat atau bersama Afrika Korp yang diketuai Field Marshall Erwin Rommel berbanding Teater Timur. Teater perang itu amat menakutkan mereka bukan saja kerana keadaan cuaca yang sejuk dan bentuk geografinya yang kurang dikenali tetapi juga kesungguhan ‘tentera tani Soviet’ (istilah mengejek Hitler terhadap tentera Soviet) melawan asakan mereka. Salah satu daripada ancaman ini ialah serangan berani rejimen tentera udara Soviet yang dikenali sebagai Night Witches.

Bagi kepimpinan Soviet yang diketuai Josef Stalin, kemungkinan menggunakan juruterbang pesawat pengebom wanita dianggap sesuatu yang mustahil. Tetapi dengan asakan tentera Wehrmacht yang berterusan mengancam Soviet melalui Operasi Barbarossa yang dilancarkan pada musim panas 1941, kemungkinan itu kembali ke benak pemikiran mereka. Pada musim luruh tahun tersebut, tentera Wehrmacht semakin menghampiri Moscow, Leningrad (kini St. Petersburg) dikepung dan dibom oleh unit artileri Nazi Jerman dan tentera Soviet terus bergelut walaupun menggunakan taktik seperti anjing pengebom dan melepaskan kereta kebal T-31 ke medan perang. Dan ini membawa kepada penubuhan Rejimen Pengebom Malam 588.

Idea di sebalik rejimen ini datangnya dari seorang wanita yang turut diberi gelaran Amelia Earheart Soviet, Marina Raskova. Gelaran itu diberi bukan saja kerana Raskova berkhidmat sebagai jurupandu dalam Tentera Udara Soviet tetapi juga turut meniru jejak langkah Earheart dengan memegang pelbagai rekod penerbangan jarak jauh. Semasa Operasi Barbarossa berlangsung, bukan sekali beliau menerima surat dari golongan Hawa dari seluruh negara yang mahu menyertai usaha perang Soviet dan tidak mahu terikat dengan peranan sebagai anggota bantuan. Selepas melihat tanah air mereka diceroboh tentera Nazi Jerman, orang tersayang mereka dibunuh dan tempat tinggal mereka dijarah, inilah peluang untuk mereka membalas dendam.

Justeru, Raskova kemudiannya menghantar permintaan kepada Stalin untuk meluluskan penubuhan rejimen itu dengan semua anggotanya adalah wanita. Permintaan tersebut ditunaikan pada 8 Oktober 1941 dengan menyaksikan tiga unit tentera udara wanita dibentuk. Sebelum ini, wanita membantu memindahkan pesawat dan peluru sebelum diserahkan kepada krew penerbangan lelaki. Tetapi dengan penubuhan Rejimen Pengebom Malam 588 ini, mereka bukan sekadar menerbangkan pesawat dan menggugurkan bom tetapi juga terlibat dalam pertempuran udara. Ini menjadikan Kesatuan Soviet sebagai negara pertama di dunia yang membenarkan penglibatan wanita dalam pertempuran udara.

Untuk memenuhi tiga unit udara rejimen, 1,200 orang dipilih daripada 2,000 pemohon. Kebanyakan yang terpilih merupakan pelajar yang berusia antara 17 hingga 26 tahun. Wanita-wanita yang terpilih ini dipindahkan ke Engels, sebuah bandar kecil di utara Stalingrad (kini Volgograd) bagi memulakan latihan di Sekolah Penerbangan Engels. Mereka perlu menjalani latihan penerbangan intensif dalam tempoh beberapa bulan berbanding beberapa tahun mengikut tempoh pendidikan normal. Setiap wanita ini perlu menjalani latihan bukan saja sebagai juruterbang tetapi juga sebagai jurupandu, krew penyelenggaraan dan krew darat.

Selain perlu menjalani latihan intensif, mereka juga perlu berhadapan dengan sikap skeptik kepimpinan tentera dan sesetengah anggota tentera udara yang tidak senang dengan kemunculan mereka. Walaupun Raskova sudah melatih mereka sebaik mungkin, juruterbang dan krew wanita ini masih tidak terlepas dari gangguan seksual, keadaan yang mencabar dan suasana malam yang panjang. Di samping itu, mereka juga diberi layanan berat sebelah dengan diberi sumber sedikit berbanding tentera udara lelaki. Mereka diberi uniform lelaki yang kadangkala terlalu besar dan terpaksa diubahsuai bagi disesuaikan dengan bentuk tubuh mereka.

Rejimen ini juga turut diberi pesawat-pesawat lama Polikarpov Po-2 yang selalunya digunakan sebagai pesawat latihan. Pesawat ringan dengan mempunyai kapasiti dua tempat duduk dan kokpit terbuka ini tidak sesuai digunakan di medan perang dan dianggap keranda terbang berikutan ia diperbuat daripada kayu dan ditutup dengan kanvas. Dan memandangkan kebanyakan operasi mereka dilakukan pada waktu malam, juruterbang terpaksa berhadapan dengan suhu sejuk melampau, angin dan luka beku. Dan jika cuba menggerakkan pesawat ini semasa musim sejuk, sebarang cubaan menolak keluar pesawat tanpa memakai sarung tangan akan mengakibatkan kulit melekat pada pesawat.

Disebabkan statusnya sebagai pesawat ringan dan dana yang terhad, rejimen ini turut tidak mendapat kelebihan lain yang diperoleh oleh juruterbang lelaki seperti payung terjun, radar, senjata api dan radio. Sebaliknya, mereka perlu bergantung kepada peralatan asas seperti lampu suluh, jam randik, kompas dan peta. Tetapi itu juga membantu mereka kerana pesawat ini  lebih perlahan daripada pesawat Luftwaffe (tentera udara Nazi Jerman) sekaligus memudahkan mereka lebih pantas mengendalikannya sekaligus sukar menjadi sasaran pesawat atau unit anti-pesawat musuh. Namun itu juga mengundang masalah lain iaitu keperluan untuk menjunam bila ditembak pihak musuh dan bila pesawat terkena peluru penyurih, ia boleh mengakibatkan pesawat-pesawat ini terbakar cepat.

Bagi memastikan serangan mereka ini benar-benar memberi kesan terhadap jentera perang Wehrmacht, lebih 40 krew digerakkan setiap malam memandangkan pesawat Polikarpov Po-2 hanya boleh membawa dua bom pada satu-satu masa. Setiap krew menggerakkan misi antara lapan hingga 18 misi pada satu-satu masa. Dengan berat bom yang berat, itu memaksa mereka terbang rendah dan menjadi sasaran mudah sama ada unit Luftwaffe atau unit anti-pesawat di bawah. Bagi mengatasi masalah itu, mereka bergerak secara berkumpulan dengan pesawat pertama digunakan untuk menarik perhatian musuh. Pesawat kedua akan melepaskan suar bagi membolehkan pesawat ketiga melihat sasaran dan menjatuhkan bom di tempat sasaran. Serangan tersebut dibuat dengan mematikan enjin dan meluncurkan pesawat dalam gelap sebelum bom digugurkan. Jika ditanya mana-mana tentera Wehrmacht, sudah pasti mereka menganggap pesawat-pesawat ini seperti ahli sihir yang muncul entah dari mana. Dari situlah, terma Nachthexen (Night Witches) diperkenalkan.

Terdapat
12 perkara yang perlu diikuti oleh Night Witches tetapi perkara paling utama
yang patut diketahui mereka ialah merasa bangga sebagai wanita. Walaupun
kepenatan memburu sasaran bom pada waktu malam, itu tidak menghalang mereka
melakukan rutin biasa sebagai juruterbang termasuk mengecat dan membaiki
pesawat mereka. Dan ada masanya, mereka turut menggunakan pensel yang digunakan
semasa memandu arah sebagai celak.

Misi terakhir Night Witches berlaku pada 4 Mei 1945 apabila mereka terbang 60 kilometer dari Berlin. Beberapa hari selepas itu, Nazi Jerman menyerah diri dan Perang Dunia Kedua (WWII) berakhir di tanah Eropah. Pada akhir perang, mereka telah menjalankan 30,000 misi penerbangan dan berjaya menggugurkan 23,000 bom ke atas jentera perang Nazi Jerman. Rejimen itu turut menyaksikan 30 juruterbangnya terbunuh termasuk Raskova yang gugur pada 4 Januari 1943. Beliau diberi upacara pemakaman negara pertama semasa WWII dan abunya ditanam di Kremlin. Rejimen tersebut tidak dibubarkan tetapi ditukar namanya kepada Rejimen Udara Pengebom Malam Pengawal Taman Ke-46 dan terus berbakti kepada Motherland.

Kisah
mereka mungkin dilupakan kerana tiada penyertaan semasa Hari Kejayaan di Moscow
tetapi kisah mereka diabadikan dalam novel sejarah terbaru Kate Quinn, The
Huntress. The Huntress dibuat berdasarkan temubual dengan veteran-veteran
rejimen yang kemudiannya diterbitkan dalam buku A Dance With Death: Soviet
Airwomen in World War II yang dikarang oleh Anne Noggle.

SUMBER

1.
Holland, Brynn. (2019). Meet the Night Witches, the Daring Female Pilots Who
Bombed Nazis By Night. History. https://www.history.com/news/meet-the-night-witches-the-daring-female-pilots-who-bombed-nazis-by-night

2.
Grundhauser, Eric. (2015). The Little-Known Story of the Night Witches, an
All-Female Force in WWII. Vanity Fair. https://www.vanityfair.com/culture/2015/06/night-witches-wwii-female-pilots

3.
S. Rosenwald, Michael. (2019). Fierce, feared and female: The WWII pilots known
as the ‘Night Witches’. The Washington Post. https://www.washingtonpost.com/history/2019/03/01/fierce-feared-female-wwii-pilots-known-night-witches/?noredirect=on


Ketika British ‘Kencing’ Kontrak Kapal Perαng Uthmaniyah

Setelah menguasai lautan samudera untuk satu jangka waktu yang sangat lama, Tentera Laut Uthmaniyah telah memasuki fasa kemerosotan pada abad ke-18. Penak.lukan maritim telah berakhir dan frekuensi kekalahan terhadap kuasa pesaing di lautan kian meningkat, dengan Pertem.puran Çeşme pada tahun 1770 menjadi bencana yang paling dahsyat buat mereka, yang mengakibatkan kemus.nahan seluruh armada.

Namun, pada abad ke-19, wujudnya usaha untuk menghidupkan kembali tentera laut.  Berikutan kekalahan dalam Pertem.puran Navarino pada tahun 1827, Sultan Mahmud II memberi keutamaan kepada pembangunan angkatan tentera laut moden, dan untuk itu kapal pe.rang pertama Tentera Laut Uthmaniyah diperoleh dari Eropah.

Semasa pemerintahan Sultan Abdülaziz, pembaharuan angkatan tentera laut diteruskan pada kadar peningkatan yang tinggi. Ini adalah tempoh kemajuan dalam revolusi pembuatan kapal di seluruh dunia, dan setelah menghadapi kapal pe.rang moden buat pertama kalinya semasa Pe.rang Crimea, Uthmaniyah menyedari hakikat bahawa mereka tak sepatutnya ketinggalan dalam perlumbaan kuasa maritim.

Kontrak membuat kapal bukan hanya diberikan kepada galangan kapal di Inggeris, Perancis dan Austria, tapi ada juga pemasangan tempatan yang dibuat di galangan kapal di Istanbul, Izmir, Gemlik, Mudanya, Çanakkale, Sinop, Crete, Basra dan Russe.

Pada tahun-tahun terakhir pemerintahan Sultan Abdülaziz, angkatan tentera laut memiliki 21 kapal pe.rang dan 173 kapal lain, yang menjadikan Angkatan Tentera Laut Uthmaniyah sebagai angkatan tentera laut ketiga yang paling besar di dunia selepas Inggeris dan Perancis. Namun, semua ini hanya dapat dicapai dengan mengenakan beban yang besar pada ekonomi yang sudah sedia merudum.

Selepas berakhirnya pemerintahan Sultan Abdülaziz, tentera laut mula dilupakan. Pengganti baginda, Sultan Abdülhamid II tak meletakkan prioriti yang tinggi lagi terhadap kepentingan angkatan tentera laut, salah satu punca utama adalah kerana kecurigaannya terhadap para penyokong reformis yang telah menjatuhkan pemerintahan Abdülaziz melalui konspirasi sulit pembu.nuhan baginda yang cuba diselindungkan sebagai kes bu.nuh diri.

Lain-lain alasan, kerana baginya kos yang dibelanjakan untuk penyelenggaraan tentera laut adalah terlalu tinggi, ditambah lagi dengan fakta yang baginda sendiri jadi saksi bahawa tentera laut tak berperanan semasa Pe.rang Turki-Rusia pada tahun 1877-1878.

Akhirnya, Abdülhamid memerintahkan semua kapal berlabuh secara kekal di Tanduk Emas.  Kapal-kapal tak diizinkan untuk beroperasi, meninggalkan pangkalan atau mengadakan latihan bedilan tanpa kebenaran dari sultan.

Oleh kerana tidak ada sumber daya yang mencukupi, rutin penyelenggaraan yang lengkap juga tak dapat dilakukan hingga menyebabkan keseluruhan armada menjadi usang dalam masa yang singkat.

Walaupun Sultan Abdülhamid II dipersalahkan kerana meninggalkan usaha warisan Sultan Abdülaziz dalam meningkatkan aset pertahanan maritim Uthmaniyah ini, tapi pada zaman Abdülhamid jugalah Empayar Uthmaniyah telah membeli dua buah kapal selam yang mencatat sejarah penting untuk Uthmaniyah.

Pada tahun 1885, Greece telah membeli kapal selam kelas Nordenfeldt pertama yang dibina di Stockholm. Tak mahu ketinggalan dan perlu menyeimbangkan daya saing dalam konteks dominasi kuasa maritim, Sultan Abdülhamid II juga membeli dua buah kapal selam kelas Nordenfeldt dengan harga 11,000 pound sterling.

Walau bagaimanapun, terdapat laporan dari atase tentera Uthmaniyah di Berlin, Mejar Halil Bey, yang berpendapat bahawa dua kapal selam ini tak boleh digunakan di perairan berarus deras jika kelajuan dan kapasiti torpedo tak dipertingkatkan.

Akhirnya, kapal selam itu melengkapkan pembinaannya di Britain dan ditempatkan di Taşkızak Naval Shipyard di Istanbul. Kapal selam yang pertama diberi nama Abdülhamid, ia dilancarkan pada 6 September 1886 dan yang kedua, dinamakan Abdülmecid, dilancarkan pada 4 Ogos 1887.

Walaupun kedua-duanya mengalami masalah stabiliti dan terlalu mudah untuk dikaramkan jika berada di permukaan, kedua-dua kapal selam ini telah mencipta sejarah kejayaannya yang tersendiri dalam ujian awalnya.

Setelah berjaya melancarkan torpedo untuk menem.bak sasaran di Selat Bosphorus semasa hari ujian, kapal selam Abdülhamid dan Abdülmecid diiktiraf dalam sejarah ketenteraan maritim dunia sebagai kapal selam pertama yang berjaya melancarkan tem.bakan torpedo semasa berada dalam posisi menyelam pada paras yang paling dalam ketika itu.

Namun, kedua-dua kapal selam ini tak dapat lari dari menerima nasib yang sama seperti armada Uthmaniyah yang lain. Selepas beberapa kali menjalani ujian sementara di sekitar Istanbul dan Izmit, kedua-duanya dilabuhkan di Tanduk Emas dan tak lagi beroperasi secara aktif, hanya menunggu masa dijadikan besi buruk.

Semasa Pe.rang Turki-Yunani tahun 1897, Angkatan Tentera Laut Uthmaniyah akhirnya diberi lampu hijau untuk keluar dari Tanduk Emas dan berlayar ke Çanakkale bagi tujuan melindungi laluan selat. Namun, usaha itu berubah menjadi sk.andal yang penuh kontroversi.

Ia kerana selepas bertahun-tahun lamanya armada Uthmaniyah tak diaktifkan, mereka gagal melakukan persediaan lengkap sepenuhnya walaupun hanya untuk bergerak seinci, apatah lagi jika nak terlibat dalam pertem.puran.

Dari enam buah kapal pe.rang yang cuba berlayar keluar dari Tanduk Emas, salah satu darinya mele.tup di bahagian dandang, yang lain mula dipenuhi air kerana masalah kebocoran dan satu lagi tersesat kerana dikaburi oleh hujan lebat.

Tanpa sebarang pengalaman, para pelayar Uthmaniyah tak tahu apa yang patut mereka lakukan, kerana para laksamana pun tak dapat menentukan keputusan tindakan apa yang akan diambil.

Walau bagaimanapun, Çanakkale dipertahankan dengan kekuatan dan keberkesanan pasukan tentera di barisan pertahanan darat yang dilengkapi dengan sen.jata mortar dan meriam. Kejayaan yang hampir serupa semasa menentang angkatan tentera sekutu ANZAC akan datang dalam Pe.rang Dunia Pertama.

Dua minggu selepas Pe.rang Turki-Yunani berakhir pada 21 Jun 1897, Panglima Tentera Laut, Hasan Rami Pasha menghantar laporan kepada sultan tentang keperluan yang mendesak untuk menghidupkan kembali armada angkatan laut dengan membeli kapal baru dari galangan kapal Eropah.

Sultan Abdülhamid II meluluskannya kerana baginda berpendapat sekurang-kurangnya perlu ada kapasiti angkatan laut untuk melindungi Dardanelles. Kapal yang terbaru dibeli dan kapal yang sedia ada diperbaiki.

Di antara senarai pembelian terbaru itu, ada dua buah kapal pe.rang yang dinamakan Hamidiye dan Mecidiye, yang masing-masing dibeli pada tahun 1903 dari Britain dan Amerika Syarikat.

Walaupun pada tahun-tahun terakhir pemerintahan Abdülhamid menunjukkan ada perubahan dari segi kesedaran tentang kepentingan angkatan laut, armada yang diperoleh itu masih dalam keadaan yang usang semasa perlembagaan diisytiharkan pada tahun 1908.

Sebahagian besar kapal dah berusia antara 20 hingga 40 tahun dan tentera laut tak mampu mempertahankan bahkan tanah air mereka di Anatolia dan sekitarnya, inikan pula nak membantu wilayah-wilayah naungan yang masih ada.

Para pegawai hanya dilatih semasa kapal berlabuh tanpa sebarang pergerakan, tiada latihan secara simulasi. Sebilangan besar pelayar tak pernah melihat kapal mereka, walaupun mereka menerima gaji.

Pada tahun 1909, arus ideologi menunjukkan perubahan apabila Sultan Mehmet Reşad menaiki takhta Uthmaniyah. Baginda menyedari keperluan mendesak untuk menguatkan dan mengaktifkan semula tentera laut.

Namun masalahnya ketika itu Empayar Uthmaniyah dah tak ada pakar ketenteraan maritim. Untuk memperbaharui angkatan lautnya, Sultan Mehmet Reşad meminta Britain mengirimkan wakil tentera laut ke Turki.

Laksamana Douglas Gamble adalah ketua misi angkatan laut Britain yang pertama bermula dari awal dalam usaha untuk memodenkan dan memperkuatkan angkatan laut Uthmaniyah antara Januari 1909 dan Februari 1910.

Gamble qmenyusun semula armada, mengecilkan bilangan pegawai dan menghantar beberapa pegawai muda tentera laut ke Britain untuk menerima latihan. Sebagai sebahagian daripada program reformasinya, pergerakan pertama armada yang aktif dilakukan di Laut Marmara pada 27 Mei 1909 diikuti dengan gerakan besar yang diadakan di Laut Mediterania pada bulan September tahun yang sama.

Gamble terlibat dalam beberapa perselisihan pandangan dengan beberapa orang menteri Uthmaniyah mengenai struktur organisasi armada dan pengurusan kewangan. Dia menegaskan bahawa semua keputusan dalam hal itu harus diserahkan kepada dirinya saja. Setelah tiada kata sepakat, dia mengundurkan diri pada 26 Januari 1910.

Gamble digantikan oleh Laksamana Hugh Pigot Williams yang melakukan simulasi di Laut Marmara. Pada zamannya, dua kapal pe.rang yang dipesan dari Jerman menyertai armada. Walau bagaimanapun, Uthmaniyah semakin tak senang dengan kenyataan pahit yang usaha memodenkan dan membesarkan armada diletak di tangan orang asing.

Oleh itu, Kementerian Tentera Laut memutuskan untuk “melantik pegawai Turki yang bebas dan berwibawa sepenuhnya yang akan mengambil alih perintah armada sekiranya berlaku pe.rang” dan pada 2 Januari 1911, Kolonel Tahir Bey dilantik sebagai Naib Komander Tentera Laut.  Laksamana Williams, yang sedang berada di London ketika itu, menarik diri sebagai tunjuk perasaan.

Kali yang berikutnya dia datang ke Turki adalah sebagai kapten kapal HMS Irresistible dalam operasi menyerang Dardanelles pada tahun 1915. Operasi itu merangkumi beberapa serbuan oleh pihak pendaratan untuk menghan.curkan bateri artileri pertahanan pantai Uthmaniyah.

Pada 18 Mac, HMS Irresistible terlanggar ranjau berbentuk periuk api laut laut yang menyebabkan kapal mengalami kebocoran besar dan kegagalan enjin. Tanpa sebarang daya kuasa, kapal itu mula terapung memasuki ruang jangkauan meriam Turki, yang melepaskan tem.bakan bertalu-talu.

Cubaan untuk menundanya gagal, lalu anak kapal yang terselamat segera dievakuasi dan HMS Irresistible ditinggalkan dan akhirnya ia karam. Kira-kira 150 orang anak kapal terbu.nuh dalam proses kapal itu tenggelam. Pada tahun yang sama Williams memilih untuk bersara.

Selepas Williams menarik diri dari Uthmaniyah (sebelum Pe.rang Dunia Pertama), Kementerian Tentera Laut tak lagi mengambil mana-mana pegawai British. Ada satu ketika, Laksamana Gamble cuba dijemput lagi, tapi dia menolak tawaran itu.

Atas saranan British Admiralty, Laksamana Arthur Limpus dihantar ke Istanbul pada 6 Jun 1912. Limpus membawa armada di sepanjang perjalanan ke Beirut dengan melakukan manuver yang menjadi kejayaan besar pada masa itu.

Program itu terganggu oleh Pe.rang Turki-Itali dan Balkan. Pada tahun 1914, ketika Uthmaniyah mula bersekutu dengan Jerman dan perintah tertinggi Angkatana Tentera Laut Uthmaniyah diserahkan kepada Laksamana Jerman, Limpus pergi meninggalkan Istanbul.

Itulah penamat kepada pengaruh Inggeris seabad lamanya dalam Angkatan Tentera Laut Uthmaniyah. Misi tentera laut Britain memainkan peranan penting dalam menghidupkan semula armada dan organisasi Tentera Laut Uthmaniyah. Menteri Tentera Laut, Cemal Pasha, menulis dalam memoirnya:

“Menjadi tanggungjawab moral bagi saya untuk menekankan sekali lagi bahawa Laksamana Limpus, para pegawainya dan semua jurutera dan pegawai Britain, yang bekerja untuk memulihkan galangan kapal di Tanduk Emas, telah menyelesaikan tugas mereka dengan baik.”

Tentera Laut Uthmaniyah memerlukan kapal pe.rang baru, maka pemerintah telah menyediakan program sepuluh tahun untuk membeli kapal baru dan menyalurkan peruntukan yang dianggarkan kira-kira lima juta lira. Tapi jelas wang ini tak mencukupi.

Sementara itu, Greece dengan segera memperkuatkan angkatan lautnya dan telah membeli sebuah kapal penjelajah seberat 10,000 tan dari Itali yang diberi nama Averoff.

Masih belum ada kapal Tentera Laut Uthmaniyah yang mampu menandingi Averoff, dan oleh itu mereka bertekad untuk membeli kapal tem.pur jenis dreadnought. Kementerian Tentera Laut membuat pesanan dari galangan kapal Britain, Vickers Ltd.

Kapal seberat 27,500 tan itu diberi nama Reşadiye dan harganya sebanyak 2,3 juta lira yang akan dibayar secara ansuran. Satu suruhanjaya dilantik untuk memantau proses pembinaan kapal dan suruhanjaya yang diketuai oleh Mejar Vasıf Ahmet Bey ini pergi ke Britain pada tahun 1912.

Sementara itu, persaingan ketenteraan maritim antara Argentina dan Brazil membuatkan Brazil selepas itu memesan kapal dreadnought dari galangan kapal Britain Armstrong Whitworth pada tahun 1911, ia akan diberi nama Rio de Janeiro.

Namun, pada tahun 1913 kedua-dua negara itu telah menyelesaikan konflik mereka dan Brazil menghentikan pembayarannya. Uthmaniyah mengambil alih kontrak untuk Rio de Janeiro, dan menukar namanya menjadi Sultan Osman.

Kedua-dua kapal dreadnought itu sepatutnya diserahkan pada pertengahan tahun 1914. Kapal pe.rang ketiga, yang diberi nama Fatih, dipesan dari Vickers Ltd. Pada tahun 1914.

Pembinaan berjalan lebih perlahan dari apa yang dijangkakan oleh Uthmaniyah. Kapal Sultan Osman sebenarnya telah siap dibina, tetapi sistem sen.jatanya perlu dipasang. Reşadiye dilancarkan ke lautan dalam upacara perasmian pada 3 September 1913, dengan Naile Hanım, anak perempuan duta besar Uthmaniyah ke London, Tevfik Pasha, memecahkan sebotol air mawar di atas kapal.

Sementara itu, Sultan Osman telah dibayar sepenuhnya, dan hanya tinggal beberapa kali bayaran ansuran terakhir saja lagi untuk menyelesaikan proses pembelian Reşadiye.

Pada 8 Januari 1914, Kapten Rauf Bey bersama dengan pegawainya menuju ke Newcastle untuk memantau fasa akhir penyediaan kapal Sultan Osman dan perlu membawanya pulang ke Istanbul. Sistem sen.jata terbaru perlu dipasang, beberapa fasiliti dalaman kapal harus diubah mengikut standard Turki, mesin dan sen.jata harus diuji.

Rauf Bey tidak berpuas hati. Kerja-kerja ini berjalan terlalu perlahan dan Greece bakal menerima kapal pe.rang baru dari Amerika Syarikat. Sistem sen.jata juga tak memuaskan baginya. Dalam surat bertarikh 4 Februari 1914, dia menulis kepada Istanbul:

“Kontrak untuk Sultan Osman tak termasuk klausa yang mengharuskan kapal itu dilengkapi dengan sen.jata anti-zeppelin. Sebaiknya Sultan Osman dilengkapi dengan empat laras sen.jata 76 mm, yang telah diuji pada kapal Reşadiye di galangan kapal Vickers. Sekiranya Kementerian Tentera Laut tak keberatan, disarankan untuk menghubungi galangan kapal Armstrong dan membuat pesanan sesuai dengan keperluan kita.”

Memasuki bulan Julai 1914, dan kapal masih diuji di perairan Inggeris dan Uthmaniyah mula hilang kesabaran mereka. Rauf Bey meminta untuk mengibarkan bendera Uthmaniyah di kapal Sultan Osman dengan upacara dilangsungkan pada 2 Ogos 1914 pada pukul 8 pagi. Sementara itu kru dari Uthmaniyah telah tiba di Newcastle.

Ada sebabnya mengapa galangan kapal Inggeris amat perlahan. Menjelang bahang pe.rang semakin tak dapat dielakkan, pemerintah Inggeris tak mahu mengambil risiko melepaskan kapal-kapal sekuat itu meninggalkan perairan Britain di saat Uthmaniyah semakin rapat dengan Jerman.

Tuan Pertama Laksamana Winston Churchill sedar bahawa tindakan embargo yang berpanjangan akan mengakibatkan krisis diplomatik tapi dia tidak mahu mengambil risiko yang akan menyebabkan kapal pe.rang yang mereka sendiri bina akan meme.rangi Tentera Laut Diraja Britain.

Pada pagi 1 Ogos 1914, para pegawai galangan kapal Armstrong mengadakan pertemuan dengan pegawai tentera tempatan dan pada hari yang sama di sebelah petang, kawasan dermaga dipenuhi dengan tentera Inggeris.

Hanya sekitar dua puluh jam sebelum bendera Uthmaniyah dikibarkan pada kapal Sultan Osman, tiba-tiba kapal itu disita dan anak kapal Turki terpaksa mengosongkan kapal itu. Pada 3 Ogos 1914, Churchill mengisytiharkan kerajaan Britain telah mengenakan sekatan terhadap dua kapal pe.rang tersebut.

Apabila Britain mengisytiharkan pe.rang keesokan harinya, kedua-dua kapal itu diambil alih oleh Britain tanpa sebarang pampasan kerana Empayar Uthmaniyah bersekutu dengan Empayar Jerman. Rauf Bey, Vasıf Ahmet Bey dan semua kru-kru Turki keluar meninggalkan Britain dengan tangan kosong dan tiba di Istanbul pada 22 Ogos 1914.

Pada 5 Ogos 1914, Duta Besar Uthmaniyah ke London, Tevfik Pasha, mengirim telegram ke Istanbul:

“Apabila saya dimaklumkan yang Inggeris telah merampas dua kapal pe.rang milik kita dan meminta pegawai kita pulang, saya menemui ketua setiausaha Pejabat Luar Negeri. Dia mengatakan bahawa langkah-langkah ini dianggap satu keperluan oleh Laksamana. Ketika saya bertanya apakah penyitaan itu mutlak, dia menjawab itu bukan satu tindakan yang mewajibkan kerajaan Britain perlu membeli kapal-kapal itu, dan kerajaan bebas jika mahu membelinya atau memulangkannya kepada kita di masa depan. Saya cuba mempersoalkan kesahihan tindakan yang diambil sewenang-wenangnya ini, tapi dia tidak mahu lagi membincangkannya dan hanya mengulang kembali yang dia telah nyatakan sebelum itu.”

Penyitaan dua kapal dreadnought ini oleh Britain mengejutkan Istanbul. Menteri Tentera Laut, Cemal Pasha, menyampaikan rasa protesnya kepada Laksamana Limpus, manakala Enver Pasha menyebut tindakan ini sebagai bukti yang jelas “pengkhianatan British.” Sementara itu, kapal Reşadiye ditugaskan dalam Tentera Laut Diraja British dengan nama HMS Erin, dan kapal Sultan Osman menjadi HMS Agincourt.

Goeben dan Breslau

Semasa Kapten Rauf Bey dan anak kapalnya dalam perjalanan pulang dari Britain menuju ke Turki dengan menaiki feri Reşit Pasha, dua kapal penjelajah Jerman, Goeben dan Breslau memasuki Dardanelles. Mereka adalah Mittelmeerdivision dari Tentera Laut Jerman (Divisyen Mediterranean) di bawah perintah Laksamana Wilhelm Souchon.  Kedua buah kapal pe.rang ini sedang dikejar oleh armada Inggeris dan meminta kebenaran untuk memasuki selat di bawah kawalan Uthmaniyah.

Setelah rundingan ringkas antara Enver Pasha dengan perwakilan Misi Ketenteraan Jerman di Istanbul, dia memberi kebenaran untuk kapal penjelajah Jerman memasuki Dardanelles. Goeben dan Breslau melepasi zon beranjau yang menjaga keselamatan selat lalu mereka diiring ke Istanbul, di mana pada 16 Ogos 1914 mereka menjadi kapal Tentera Laut Turki dalam gerakan diplomatik.

Uthmaniyah mengumumkan kedua buah kapal itu “dibeli” dari Jerman. Bendera Uthmaniyah dikibarkan di atas kedua buah kapal itu dan topi fez diedarkan kepada para pelaut Jerman. Goeben dinamakan semula sebagai Yavuz dan Breslau menjadi Midilli. Sepanjang pe.rang, kapal-kapal ini dikendalikan oleh pegawai dan pelaut Jerman yang memakai pakaian seragam tentera Uthmaniyah.

Pemindahan dua kapal Jerman kepada Tentera Laut Turki diprotes oleh kuasa Sekutu terutama sekali oleh Britain, pada masa yang sama, Enver Pasha dan juga seluruh Istanbul meraikan kedatangan Yavuz dan Midilli dengan sambutan meriah.

Pada 9 September 1914, Laksamana Souchon dilantik sebagai komander armada Uthmaniyah, menandakan permulaan pengaruh Jerman terhadap Tentera Laut Uthmaniyah yang akan berlanjutan hingga berakhirnya Pe.rang Dunia Pertama. Komander armada kedua ialah Kolonel Arif Bey.

Perkara pertama yang dilakukan Laksamana Souchon adalah memperhebatkan program latihan tentera laut, mengoptimumkan jumlah kakitangan dan melantik pegawai Jerman untuk setiap kapal pe.rang.  Pegawai Jerman akan mengawasi latihan dan menggantikan komander Turki jika perlu. Laksamana Souchon juga perlu menyusun semula organisasi armada Uthmaniyah.

Empayar Uthmaniyah secara rasmi menyertai Pe.rang Dunia Pertama, semasa Laksamana Souchon mengemudi kapal Yavuz dan Midilli menuju ke Laut Hitam dan bertindak mengebom pelabuhan-pelabuhan Rusia di Odessa dan Sevastopol.

“Tak ada sesiapa pun di antara kita yang tahu mengenai perkara ini. Saya sangkakan Enver Pasha pasti dimaklumkan tentang apa yang berlaku. Tapi dia bersumpah di atas nama Allah yang dia tak ada sebarang maklumat apa pun mengenai kejadian itu.  Oleh itu, kita menyertai pe.rang sebagai akibat dari satu kejadian yang fait accompli  (tindakan yang telah berlaku sebelum mereka yang dipengaruhi olehnya berada dalam posisi untuk mempersoalkan atau mengundurkannya)” — Talat Pasha dalam memoirnya

Walaupun Angkatan Tentera Laut Uthmaniyah jauh lebih lemah berbanding negara-negara Sekutu, prestasinya semasa pe.rang dunia jauh lebih baik daripada apa yang mereka capai dalam Pe.rang Balkan dan tentera laut memberikan sumbangan yang sangat besar dalam usaha pe.rang Uthmaniyah.

Pertama sekali, di Laut Hitam yang dikuasai Rusia, armada Uthmaniyah melindungi jalur pengangkutan, terutamanya laluan bekalan ke barisan hadapan Kaukasus dan laluan pengangkutan arang batu antara Zonguldak dan Istanbul. Mereka juga mempertahankan Bosphorus bagi mencegah kemungkinan pencerobohan oleh Armada Laut Hitam Rusia, menyerbu pesisir pantai dan saluran bekalan Rusia.

Ada beberapa kejadian ketika kapal pe.rang Uthmaniyah bertembung dengan armada pe.rang Rusia di Laut Hitam. Uthmaniyah berjaya menenggelamkan tiga kapal pe.rang Rusia yang seberat 7,900 tan.

Di Laut Marmara, armada Uthmaniyah mengawasi saluran bekalan antara Istanbul dan Çanakkale dan menentang kapal selam musuh yang berusaha memus.nahkan jalur ini. Dalam kempen Gallipoli, mereka memainkan peranan penting dengan memasang periuk api laut dan menyokong unit darat Uthmaniyah.

Dari 16 kapal Inggeris dan Perancis  (92,273 tan) yang karam di Dardanelles, 27,875 tan ditenggelamkan oleh kapal selam Jerman di perairan Turki, 41,155 tan karam akibat terlanggar ranjau, 13,150 tan ditenggelamkan oleh kapal pemus.nah Muavenet-I Milliye, 800 tan ditenggelamkan oleh torpedo kapal Sultanhisar dan 1,115 tan lagi ditenggelamkan oleh bot peronda.

Di barisan hadapan Sinai, semasa se.rangan di Terusan Suez, kapal-kapal Uthmaniyah meme.rangi unit tentera laut Britain dengan memasang ranjau. Di Mesopotamia, selain operasi pemasangan ranjau, flotila sungai juga aktif. Dalam semua operasi ini, anak kapal Uthmaniyah bekerjasama dengan pakar Jerman yang banyak menyumbang kepada keupayaan tentera laut Uthmaniyah.

Armada Uthmaniyah menghadapi kerugian yang besar semasa pe.rang. Tak cukup dengan dua kapal dreadnought mereka yang dirampas oleh Inggeris sebelum pe.rang, Tentera Laut Uthmaniyah kehilangan kapal pe.rang seberat 32,218 tan.

Kerugian ini melibatkan kapal Mecidiye, Yarhisar, Mesudiye, Barbaros, Gayret-I Vataniye, Yadigar-I Millet dan Midilli. Selanjutnya, 7,124 tan kapal sokongan didapati hilang dan tujuh kapal pe.rang dengan jumlah berat keseluruhan 26,309 tan mengalami kerosakan teruk.

Pada bulan September 1917, Laksamana Souchon kembali ke Jerman dan digantikan oleh Laksamana Hubert von Rebeur-Paschwitz yang merancang se.rangan terhadap pulau-pulau Imbros dan Lemnos.

Se.rangan ini menemui kegagalan dengan karamnya Midilli setelah melanggar periuk api laut dan Yavuz yang hampir tak dapat diselamatkan mengalami kerosakan serius dibawa pulang ke Dardanelles. Ini adalah salah satu operasi terakhir armada Uthmaniyah.

Pe.rang Uthmaniyah berakhir dengan gencatan sen.jata yang ditandatangani di pelabuhan Mudros di Lemnos pada 30 Oktober 1918. Pada 3 November 1918, Panglima Tentera Laut Arif Pasha memerintahkan agar semua bendera untuk dikibarkan pada semua kapal pe.rang yang terletak di Tanduk Emas di Istanbul.

Semasa panji diturunkan, Angkatan Tentera Laut Uthmaniyah secara rasminya sudah tidak lagi wujud. Semasa minggu-minggu terakhir tahun 1918, kapal-kapal pe.rang dilucutkan sen.jatanya, sesuai dengan syarat-syarat gencatan sen.jata, semasa armada Sekutu mula berlabuh di Bosphorus.

Jika Sultan Abdülaziz tak ‘bu.nuh diri’, mungkin nasib Empayar Uthmaniyah akan berubah. Pada zaman Abdülaziz, angkatan tentera laut Uthmaniyah yang sebelum itu merosot berabad lamanya, mengalami kemajuan pesat hingga menjadi angkatan tentera laut ketiga yang terbesar di dunia.

Dan jika Angkatan Tentera Laut Uthmaniyah mampu mengekalkan status tersebut walaupun Pe.rang Dunia Pertama tetap akan berlaku, mungkin Britain tak akan pernah berani memperlakukan Uthmaniyah sedemikian rupa hingga ke tahap sanggup ‘kencing’ pelanggan mereka sendiri.

RUJUKAN:

Bernd Langensiepen, Ahmet Güleryüz, The Ottoman Steam Navy, 1828-1923, Naval Institute Press, Annapolis, Maryland, 1996,


Sheikh Abdullah Bayyah – Ulama Sufi Yang Memperjuangkan Keamanan

Jika disebut namanya, mungkin ramai mengenalinya sebagai Tokoh Maal Hijrah Antarabangsa 2019 baru-baru ini. Tetapi Sheikh Abdullah Bayyah merupakan antara  tokoh  sarjana  Islam kontemporari yang aktif memperjuangkan seruan keamanan melalui  penulisan dan aktif  mengadakan forum keamanan sama ada di negara Islam mahupun bukan Islam.

Hal ini dapat dilihat menerusi penyertaannya dalam banyak program anjuran Forum Mempromosi Keamanan dalam Masyarakat Muslim dengan beliau sendiri merupakan presiden forum berkenaan. Di samping itu, pengalaman beliau yang pernah menjawat sebagai individu pertama menjawat jawatan Menteri Hal Ehwal Islam Mauritania menjadikan titik tolak sebagai tokoh yang bergiat di tengah masyarakat.

Latar belakang

Nama penuh beliau ialah Sheikh al-Allamah Abdullah bin Sheikh al-Mahfuz bin Bayyah. Beliau dilahirkan pada tahun 1935 di wilayah Tambda, timur Mauritania. Keluarganya mempunyai latar belakang akademik yang hebat. Buktinya, bapa beliau iaitu Sheikh Mahfuz bin Bayyah merupakan guru pertama yang mengajarkannya ilmu syariah, Bahasa Arab dan al-Quran sewaktu beliau masih kecil sebelum menghantarnya melanjutkan pelajaran bidang kehakiman di Tunisia.

Malah, Sheikh Mahfuz juga merupakan seorang sarjana Afrika Barat yang pakar fiqh mazhab Maliki pada zamannya. Beliau juga merupakan Ketua Persidangan Ulama Mauritania pertama yang ditubuhkan pasca-kemerdekaan negara Mauritania. Selain mendapat didikan bapanya, Sheikh Abdullah turut mendapat didikan al-Allamah Muhammad Salim bin al-Shin (Bahasa Arab) dan Sheikh Bayyah al-Salik al-Masumi (ilmu ulum al-Quran).

Semasa
di sana, beliau turut menjalani latihan kehakiman sebagai persediaan untuk
perlaksanaan sistem kehakiman di Mauritania. Walaupun menjalani semua ini pada
usia 20-an, itu tidak menghalangnya menamatkan pengajian dengan cemerlang. Selepas
menamatkan pengajian di Tunisia dalam bidang undang-undang, Sheikh Abdullah
pulang ke tanah air dan dilantik memegang jawatan sebagai Ketua Hakim  Syarie di Kementerian Kehakiman. Kemudian,
beliau menjawat jawatan sebagai Naib Presiden Mahkamah Rayuan sebelum menjadi
Naib Presiden Mahkamah Agung dan akhirnya dilantik menjadi Ketua Jabatan
Perundangan Islam.

Selain
pernah menjawat jawatan-jawatan di atas, Sheikh Abdullah turut dan pernah
memegang beberapa peranan:

1.
Hakim di Mahkamah Tinggi Republik Islam Mauritania

2.
Ketua Urusan Syariah di Kementerian Kehakiman

3.
Timbalan Presiden Mahkamah Rayuan

4.
Perunding Utama tentang Hal Ehwal Agama di Republik Islam Mauritania

5.
Menteri  pertama  Kementerian
Hal  Ehwal  Islam di mana kementerian berkenaan
ditubuhkan atas cadangan beliau.

6.
Menteri Pendidikan Asas dan Hal Ehwal Agama

7.
Menteri  Sumber  Manusia dan pada masa sama, memegang jawatan
Timbalan Perdana Menteri

8.
Menteri Pembinaan dan Organisasi Parti Nasional. Kementerian  ini
berfungsi untuk  mengawasi
Kementerian Penerangan dan Kebudayaan, Kementerian Belia dan Sukan, Kementerian
Hal Ehwal  Islam  dan
Kementerian  Perkhidmatan  Pos
dan Komunikasi.

9.
Profesor  pengajian  pascasiswazah
di  Universiti  King
Abdul Aziz, Jeddah

10.
Presiden  Forum Mempromosi Keamanan dalam
Masyarakat Muslim

11.
Pengerusi Yayasan Al-Muwatta yang berpusat di Abu Dhabi

12.
Pengerusi Lembaga Pengarah Pusat Global Pembaharuan dan Rasionalisasi yang
berpusat di London

13.
Pengerusi  Jawatankuasa  Syariah
Majlis  Kewangan  Islam Perancis

14.
Ahli  Majlis  Tertinggi
di  Pusat  Pengajian
Maqasid  Syariah, United Kingdom

15.
Ahli Lembaga Penasihat Tertinggi Yayasan Tabah di Abu Dhabi

16.
Ahli Pertubuhan Amal Islam Antarabangsa di Kuwait

17.
Ahli Institut Al-Bayt, Jordan

18.
Ahli Persidangan Dunia Islam di Karachi

19.
Ahli Majlis Fatwa dan Penyelidikan Eropah

20.
Mantan Naib Presiden Kesatuan Ulama Muslimin Sedunia

Memandangkan
status beliau sebagai seorang ulama kontemporari, tidak hairanlah terdapat
banyak buku yang dihasilkannya yang menyentuh pelbagai topik dari soal fiqh
hingga muamalat dan fatwa. Antara karya-karya yang dinukilkan Sheikh Abdullah
ialah:

1.
Taudi’  Aujah  Ikhtilaf
al-Aqwal  fi  Masa’il
min  Muamalat  al-Amwal.

2.
Mashahid min al-Maqasid.

3.
Maqasid al-Muamalat wa Marasid al-Waqi’at.

4.
Hiwar an Bu’d Haula Huquq al-Insan fi al-Islam.

5.
Khitab al-Amn fi al-Islam wa Thaqafat al-Tasamuh wa al-Wi’am.

6.
Amali al-Dilalat wa Majali al-Ikhtilafat.

7.
Sadd al-Dhara’i’ wa Tatbiqatuhu fi Majal al-Muamalat.

8.
Fatawa Fikriah.

9.
Itarat Tajdidiyah fi Huqul al-Usul.

10.
Tanbih al-Maraji’ ‘ala Ta’sil Fiqh al-Waqi’.

11.
‘Alaqah Maqasid al-Shari’ah bi Usul al-Fiqh.

12.
Sina’ah al-Fatwa wa Fiqh al-Aqalliyyat.

13.
Athar al-Maslahah fi al-Waqf.

14.
Al-Burhan.

15.
Al-Irhab: al-Tashkhis wa al-Hulul.

16.
Dalil al-Maridh Lima Lahu ‘Inda min al-Ajr al-‘Aridh.

17.
Adab al-Ikhtilaf.

18.
Al-Bahth Haula al-Rukyah wa al-Hisab li Ithbat al-Saum wa al-Iftar.

Sumbangan terhadap keamanan

Pasti
ramai tertanya mengapa beliau diberi gelaran ulama yang memperjuangkan
keamanan. Sebagai pengasas dan presiden kepada Global Center for Renewal and
Guidance, pertubuhan ini berperanan sebagai pemikir dalam menyusun strategi dan
mencari  penyelesaian masalah intelektual
dan rohani yang dihadapi oleh umat Islam di seluruh  dunia. Ketokohan Sheikh Abdullah sebagai
seorang pemikir kontemporari yang kreatif dan mampu menguasai teks turath agama
dengan baik menjadikannya sebagai seorang cendekiawan yang mampu memberi
penyelesaian yang terbaik dan tuntas kepada permasalahan semasa.

Beliau
turut mengadakan jelajah bersama delegasi ulama dan cendekiawan ke Senegal,
Mauritania dan Maghribi bertujuan untuk mempromosikan isu pelampau dan mencari
penyelesaian keganasan konflik melalui pendekatan keamanan dan kedamaian kepada
masyarakat Afrika. Perbincangan ini turut diperkukuhkan lagi dengan menjalin
kerjasama dengan Kesatuan Afrika (AU) untuk menganjurkan persidangan bagi
mencari jalan penyelesaian jangka panjang isu pertempuran antara umat beragama
yang berlaku di Republik Afrika Tengah. Persidangan ini turut merangka strategi
jangka panjang bagi mengatasi kemelut berkenaan.

Selain itu, beliau juga bertanggungjawab menganjurkan Forum  Mempromosikan  Keamanan Dalam Masyarakat Islam atau lebih dikenali sebagai Muntada Ta’ziz al-Silm. Forum yang dipengerusikan sendiri oleh beliau ini disertai lebih 250 orang peserta terdiri daripada ulama dan pemikir Islam dari serata dunia. Forum yang berpangkalan di Abu Dhabi ini dianjurkan secara tahunan bermula dari tahun 2014 dengan penganjuran kali keempat dibuat pada tahun 2017 yang berlangsung pada 12 dan 13 Disember 2017 di Abu Dhabi.

Tujuan penganjuran  forum  ini ialah mewujudkan kembali nilai-nilai Islam selaras dengan agenda keamanan dan perdamaian. Di samping itu, forum ini juga bertujuan untuk menangani isu-isu kritikal yang dihadapi pada masa kini dan membetulkan konsep yang bertentangan dengan ajaran Islam yang sebenar. Tambahan pula, forum ini juga berobjektifkan mencari penyelesaian untuk menangani  fatwa-fatwa kontemporari yang tidak relevan dengan senario semasa.

Daripada
forum ini, maka ini membawa kepada penubuhan Majlis Hukama al-Muslimin yang
dianggotai oleh para ulama muktabar yang boleh menyumbang idea bernas dalam
menangani pemikiran pelampau dan pengganas. Majlis ini dipengerusikan oleh
Sheikh Abdullah sendiri bersama Sheikhul Azhar, Dr. Ahmad Tayyib  dan berpangkalan di Abu Dhabi. Penubuhan majlis
ini beroperasi atas beberapa objektif iaitu:

i)
Mengenalpasti keutamaan bagi umat menurut
perspektif syariat demi menguatkan nilai keamanan sejagat.

ii)
Menguatkan  jalinan kasih  sayang
antara pelbagai  agama, kaum  dan
mazhab  demi  mewujudkan
kestabilan  dan keamanan.

iii)
Berusaha mencari jalan keluar kepada krisis yang melanda negara-negara
Islam.

iv)
Menguatkan lagi semangat kasih sayang, dialog dan manhaj kesederhanaan.

v)
Mengenal pasti  ajaran melampau yang
terpesong daripada fahaman Islam yang benar dan sering menjadi pegangan
kumpulan pengganas serta menjawab segala penyelewengan yang dibawa mereka.

Salah
satu karya Sheikh Abdullah yang terkenal ialah Khitab al-Amn fi al-Islam wa
Thaqafat al-Tasamuh wa al-Wi’am iaitu tuntutan keamanan dalam Islam serta
budaya toleransi dan harmoni. Buku yang ditulis dalam Bahasa Arab setebal 100
muka surat ini dikarang sendiri olehnya dengan tujuan menyebarkan nilai
keamanan dan kemanusiaan kepada manusia sejagat. Buku ini pada dasarnya hanya
mempunyai satu jilid.

Secara
asasnya, buku ini dimulai dengan mukadimah daripada Sheikh Abdullah, disusuli
dengan lima bab utama dan diakhiri dengan penutup  yang menyimpulkan  secara menyeluruh berkenaan  konsep
keamanan  serta  kepentingan
mencapainya. Perbahasan dalam buku ini diulas dengan mendatangkan
ayat-ayat hukum,  hadis-hadis  Rasulullah s.a.w  dan
juga  pendapat ulama salaf sebagai
pengukuh hujah yang dibawa.

Pada bahagian mukadimah, fokusnya lebih tertumpu kepada sebab dan tujuan penulisan buku ini iaitu memberi kesedaran akan kepentingan  keamanan.  Ringkasnya,  ruang  perbahasan  buku  ini berkisar kepada empat perbincangan utama yang ingin ditekankan oleh  beliau. Ia meliputi kepentingan keamanan kepada individu dan masyarakat, kedudukan syariat Islam tentang keamanan dan kaitannya dengan iman serta cabaran untuk mencapai keamanan pada masa kini yang terdedah kepada pelbagai  bentuk ancaman  keganasan dan jenayah.

Pada akhir pengenalan buku ini,  Sheikh Abdullah menegaskan sesiapa yang beramal dengan Islam melalui tingkah laku dan kepercayaan, nescaya dia tidak  akan  sesekali  melakukan  sesuatu  yang  boleh  menjejaskan keamanan. Begitu juga  sekiranya setiap umat manusia bermula daripada peringkat individu, masyarakat dan negara, jika kesemuanya patuh kepada asas ketetapan Islam, maka akan tersebarlah keamanan, ketenangan dan kelapangan dalam kehidupan seharian.

Pada bab pertama, Sheikh Abdullah memulakan perbahasan dengan menghuraikan definisi keamanan. Menurut  beliau, keamanan  ialah  lawan kepada ketakutan. Keamanan merujuk kepada keadaan bebas daripada berlakunya perkara  yang  tidak diingini pada masa akan  datang. Bab ini turut membincangkan kaitan antara keamanan dan maqasid syariah bahawa keamanan merupakan sebahagian daripada maqasid syariah yang perlu dijaga oleh setiap manusia.

Selain itu, perbincangan bab pertama turut berkisar tentang keamanan dan kaitannya dengan syarat taklif sesuatu ibadat dan urusan muamalat. Turut diberi penekanan ialah kepentingan kesatuan dalam masyarakat bagi memupuk dan mencapai keamanan. Hal ini kerana sesuatu perkara yang membawa kebaikan tidak akan mampu dilaksanakan jika negara dalam keadaan tidak aman. Jadi, keamanan ialah satu unsur yang paling penting dalam sesebuah negara di bawah bidang kuasa pemerintah.

Pada  bab
kedua,  perbahasan  diteruskan
dengan memfokuskan  persoalan  keamanan
dalam  ruang  lingkup kebudayaan. Menurut Sheikh Abdullah,
budaya aman dan tenang dalam masyarakat hanya akan wujud dengan adanya
penetapan nilai dan batasan etika bagi mencapai keamanan dalam jiwa manusia
sekaligus mengelakkan tirani berleluasa dalam sesebuah negara. Pada bab ketiga,
beliau membawa perbincangan tentang pensyariatan jenayah Islam dengan memberi
gambaran umum tujuan hukuman dalam Islam dan perbezaannya dengan hukuman barat.
Kemudian, perbahasan dikhususkan lagi kepada bentuk-bentuk jenayah yang melibatkan
masyarakat secara umum yang akhirnya
mengakibatkan kemusnahan. Beliau turut memetik perbahasan para ulama
mazhab Ahli Sunnah Waljamaah dalam isu berkenaan.

Pada
bab keempat, penekanan diberi oleh Sheikh Abdullah tentang keamanan dua Tanah
Suci iaitu Makkah al-Mukarramah dan
Madinah al-Munawwarah  serta
keamanan  dalam  mengerjakan
haji.  Menurut beliau,
kedua-dua  keamanan  tersebut
tidak  akan  akan tercapai melainkan dengan komitmen dan
penglibatan pemerintah.  Manakala bab yang
terakhir iaitu bab kelima memfokuskan dua isu. Isu yang pertama merujuk kepada
cabaran dalam mencapai dan mengekalkan keamanan pada zaman sekarang. Manakala
isu kedua pula ialah seruan dan cadangan Sheikh Abdullah untuk melaksanakan
agenda keamanan dan perdamaian secara kolektif. Hal ini merujuk kepada penglibatan
semua pihak dan negara dalam menjayakan gagasan ini demi menjamin keamanan
sejagat.

Konsep keamanan

Tambah beliau, keamanan ialah satu unsur penting dalam diri manusia. Dengan itu, beliau mengaitkan  konsep  keamanan  dengan  lima  teras utama maqasid syariah iaitu menjaga agama, nyawa, akal, harta dan keturunan. Penjagaan kepada lima perkara ini akan membawa kepada penjagaan keamanan. Di samping itu, beliau turut mengaitkan keamanan dengan syarat dipertanggungjawabkan sesuatu ibadat. Ini bermaksud apabila nyawa, harta dan keturunan manusia terjamin dan selamat, maka mereka mampu menjalankan ibadat dengan baik dan sempurna.

Tambahnya, syarat utama untuk mencapai kenikmatan hidup bermasyarakat ialah dengan mewujudkan suasana  persekitaran yang aman sehingga mampu bertukar manfaat antara satu sama lain dan bermuamalat dengan baik. Selain itu, persekitaran itu juga akan mewujudkan hubungan kasih sayang dan tolong-menolong yang erat dalam kalangan masyarakat tanpa mengira latar belakang agama, bangsa dan fahaman masing-masing. Bak kata pepatah, bulat air kerana pembetung, bulat manusia kerana muafakat.

Menerusi konsep keamanan juga, sesebuah negara akan mampu mencapai kemajuan baik dari sudut ekonomi, pentadbiran, pendidikan  dan  hubungan  antarabangsa  yang merupakan komponen pembinaan tamadun sesebuah negara. Disebabkan asas inilah, Islam menganjurkan sikap toleransi, kasih sayang, kerjasama, perpaduan dan kesatuan yang akan menyumbang kepada keamanan.

Hasil daripada kerjasama inilah akan mewujudkan organisasi sosial yang akan menyumbang kepada keamanan global dan sejagat. Hal ini  memperkukuhkan lagi kenyataan bahawa agama merupakan faktor utama kualiti pencapaian sesebuah tamadun. Ia turut menekankan  prinsip-prinsip  penghayatan  nilai  kemanusiaan sehingga  mampu  menentukan  kualiti  manusia baik  di  peringkat individu mahupun kehidupan secara kolektif. Oleh itu, konsep keamanan Islam yang dibawa oleh Sheikh Abdullah mampu membawa ke arah pembinaan tamadun yang mementingkan kestabilan politik, ekonomi, sosial serta persekitaran manusia dan setempat.

Sheikh Abdullah juga dilihat berusaha mengutarakan penyelesaian bersifat tuntas dalam isu keselamatan dan keganasan. Antara penyelesaian yang dicadangkannya ialah melaksanakan gagasan keamanan secara kolektif. Tujuannya ialah menjamin jaringan  keamanan global dan memastikan manusia mampu hidup aman dan harmoni walaupun berbeza agama, bangsa, kaum dan kepercayaan.

Hal ini kerana melalui gagasan yang dicadangkan, semua negara akan bersatu padu dalam mempertahankan negara masing-masing dan berusaha  mengelak dari terjebak dengan perangkap peperangan dan keganasan. Dengan tercapainya keamanan, sesebuah negara akan mengecapi kemajuan baik daripada sudut ekonomi, pentadbiran, politik dan sebagainya.

Satu lagi idea beliau dalam mengukuhkan keamanan ialah melalui gagasan yang dipimpinnya dan kerjasama antarabangsa dengan diketuai oleh Pertubuhan Bangsa Bersatu (PBB). Beliau menekankan bahawa PBB selaku badan berautoriti di peringkat global memainkan peranan penting dalam membangunkan peraturan dan undang-undang serta standard tadbir urus yang sesuai.

Walaupun salah satu peranan PBB sebagai sebuah badan pengaman antarabangsa yang menjaga keamanan secara global, tidak dinafikan isu  keganasan yang masih berlaku seperti krisis keganasan etnik di Arakan, Myanmar memperlihatkan tindakan PBB masih tidak berkesan. Oleh sebab itu, kerjasama ini berperanan dilihat dapat menambah baik keadaan politik, ekonomi dan sosial serta mencegah keganasan daripada terus berleluasa.

Beliau
turut mencadangkan supaya mengutamakan penyelesaian konflik menurut perspektif
Islam. Hal ini kerana menurut  Islam
dalam  menyelesaikan sesuatu
permasalahan, ia memerlukan unsur toleransi, perbincangan,  dialog
dan  membetulkan  salah faham terhadap prinsip-prinsip asas
agama yang telah disalah tafsir dan bukannya keganasan ditangani dengan jalan
peperangan semata-mata. Sheikh Abdullah turut menggesa supaya semua negara yang
berkemampuan agar sama-sama menghulurkan bantuan  kepada
negara-negara  yang tidak
berkemampuan dan ditindas.

Melihat kepada semua ini, tidak hairanlah ramai ulama memuji kecerdasannya. Salah seorang daripada mereka ialah Dr Yusuf al-Qaradawi. Beliau pernah memuji Sheikh Abdullah dengan berkata, “Beliau seorang yang menghimpunkan antara hafazan yang terbaik dan sifat terbuka. Seorang yang amat menjaga maruah diri tetapi bukanlah sampai kepada tahap tertutup dengan orang ramai. Memudahkan dan bukanlah sampai kepada sifat yang tidak baik. Seorang yang bermazhab Maliki dan menguasai Fiqh Maliki sama ada dari segi matan, syarah, hawasyi dan manzumah yang pelbagai. Namun, beliau juga seorang yang alim dalam bidang Fiqh Umum serta Fiqh Muqaran.

Beraqidah salafi akan tetapi beliau juga seorang ahli sufi yang rabbani yang memahami realiti semasa. Beliau menghimpunkan pada zaman kita asolah dan semasa. Seorang yang benar-benar memahami usul yang sampai kepada turath. Seorang yang cukup arif yang menekuni khazanah yang pelbagai sama ada dari segi Fiqh, Tafsir, Hadis, Tarikh, Adab dan lainnya. Tetapi beliau bukanlah terasing daripada zaman kita. Ibn Bayyah memahami yang terdahulu dan mu’asyasyah zaman sekarang serta memahami masa depan.”

SUMBER

1.
Admin PMWP. (2019). QALAM MUFTI #44: ABDULLAH BIN BAYYAH YANG SAYA KENALI.
Pejabat Mufti Wilayah Persekutuan. http://www.muftiwp.gov.my/en/sumber/berita/pejabat-mufti-wilayah-persekutuan/3668-qalam-mufti-44-abdullah-bin-bayyah-yang-saya-kenali

2.
Khaledah, Farah, Ramli, Mohd Anuar dan Mohd Zulkarnain, Saiful Islam Nor.
(2018). PANDANGAN SHAYKH ABDULLAH BIN BAYYAH TENTANG KONSEP KEAMANAN: KAJIAN TERHADAP
BUKU KHITAB AL-AMNI FI AL-ISLAM. Jurnal Peradaban, Jilid 11, 86-114. Universiti
Malaya. https://www.researchgate.net/publication/330026487_PANDANGAN_SHAYKH_ABDULLAH_BIN_BAYYAH_TENTANG_KONSEP_KEAMANAN_KAJIAN_TERHADAP_BUKU_KHITAB_AL-AMNI_FI_AL-ISLAM